title: 2014/792/ES: Komisijas Lēmums ( 2014. gada 13. novembris ) par agrīnās brīdināšanas sistēmu Komisijas kredītrīkotāju un izpildaģentūru vajadzībām

text:
               14.11.2014

               LV

               Eiropas Savienības Oficiālais Vēstnesis

               L 329/68

         KOMISIJAS LĒMUMS
   (2014. gada 13. novembris)
   par agrīnās brīdināšanas sistēmu Komisijas kredītrīkotāju un izpildaģentūru vajadzībām

      (2014/792/ES)

   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Atomenerģijas kopienas dibināšanas līgumu,
   ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (1) un jo īpaši tās 56. panta 1. punktu,
   ņemot vērā Padomes 2008. gada 18. februāra Regulu (EK) Nr. 215/2008 par Finanšu regulu, ko piemēro 10. Eiropas Attīstības fondam (2), un jo īpaši tās 17. pantu,
   ņemot vērā Eiropas Parlamenta un Padomes 2013. gada 11. septembra Regulu (ES, Euratom) Nr. 883/2013 par izmeklēšanu, ko veic Eiropas Birojs krāpšanas apkarošanai (OLAF), un ar ko atceļ Regulu (EK) Nr. 1073/1999 (3), un jo īpaši tās 7. panta 6. punktu un 11. pantu,
   tā kā:

               (1)

               Komisijai, kas ir atbildīga par Eiropas Savienības vispārējā budžeta izpildi un citu Savienības pārvaldītu naudas līdzekļu izlietojumu, pienācīgi ievērojot pareizas finanšu pārvaldības principu, kas izklāstīts Regulas (ES, Euratom) Nr. 966/2012 30.–33. pantā, ir pienākums cīnīties pret krāpšanu un citādām nelikumīgām darbībām, kas aizskar Savienības finanšu intereses. Lai nodrošinātu, ka Komisijas un izpildaģentūru kredītrīkotāji ir pilnīgi informēti par Savienības finanšu interešu apdraudējumu, papildus Komisijas Lēmumam C(2014) 2784 (4) ir nepieciešams izstrādāt iekšējos noteikumus.

               (2)

               Lai cīnītos pret krāpšanu un aizsargātu Savienības finanšu intereses, Komisija izmanto centrālo izslēgšanas [gadījumu] datubāzi (CID), kas minēta Regulas (ES, Euratom) Nr. 966/2012 108. pantā un Komisijas 2008. gada 17. decembra Regulā (EK, Euratom) Nr. 1302/2008 par izslēgšanas gadījumu centrālo datubāzi (5), kā arī agrās [agrīnās] brīdināšanas sistēmu (ABS), kas minēta 2008. gada 16. decembra Lēmumā 2008/969/EK, Euratom par agrās brīdināšanas sistēmu Komisijas kredītrīkotāju un izpildaģentūru vajadzībām (6). Līdz brīdim, kad likumdevēja iestāde apstiprinās priekšlikumu par Finanšu regulas grozījumu (7), ir nepieciešams nodrošināt, ka ABS darbība joprojām ir efektīva.

               (3)

               Tikmēr ABS darbības nolūkam būtībā būtu jāpaliek tādam pašam. Tai būtu jānodrošina ierobežotas pieejamības informācijas aprite Komisijā un tās izpildaģentūrās, reģistrējot ABS vidē brīdinājumus attiecībā uz personām, kas varētu apdraudēt Savienības finanšu intereses un reputāciju vai citu Savienības pārvaldītu naudas līdzekļu izlietojumu.

               (4)

               Tā kā izpildaģentūru direktoriem attiecībā uz darbības apropriāciju izpildi ir Komisijas deleģētā kredītrīkotāja statuss, administratīvo un darbības apropriāciju pārvaldības nolūkā viņiem būtu jābūt tādai pašai piekļuvei ABS, kāda ir Komisijas dienestiem.

               (5)

               Tā kā Savienības delegāciju vadītājiem, kas saskaņā ar Regulas (ES, Euratom) Nr. 966/2012 56. panta 2. punktu darbojas kā Komisijas kredītrīkotāji ar pastarpināti deleģētām pilnvarām, attiecībā uz darbības apropriāciju izpildi ir Komisijas deleģētā kredītrīkotāja statuss, administratīvo un darbības apropriāciju pārvaldības nolūkā viņiem būtu jābūt tādai pašai piekļuvei ABS, kāda ir Komisijas dienestiem.

               (6)

               Eiropas Birojam krāpšanas apkarošanai (OLAF) saskaņā ar Eiropas Parlamenta un Padomes 2013. gada 11. septembra Regulas (ES, Euratom) Nr. 883/2013 par izmeklēšanu, ko veic Eiropas Birojs krāpšanas apkarošanai (OLAF), un ar ko atceļ Eiropas Parlamenta un Padomes Regulu (EK) Nr. 1073/1999 un Padomes Regulu (Euratom) Nr. 1074/1999, 7. panta 6. punktu ir pienākums nekavējoties sniegt informāciju attiecīgajiem Komisijas dienestiem par notiekošo izmeklēšanu, ja tā liecina, ka varētu būt atbilstoši veikt piesardzības administratīvos pasākumus, lai aizsargātu Savienības finanšu intereses. Tam saskaņā ar Regulas (ES, Euratom) Nr. 883/2013 11. pantu ir arī pienākums pēc izmeklēšanas pabeigšanas sagatavot ziņojumu un sniegt ieteikumus, kuros tas attiecīgos apstākļos norāda veicamās darbības, it īpaši iestādēs. Lai dotu iespēju atbildīgajam kredītrīkotājam iesniegt pieprasījumu par brīdinājumu, ir nepieciešams noteikt, kādu informāciju OLAF iesniedz Komisijai.

               (7)

                  OLAF būtu jābūt piekļuvei ABS, lai tas saskaņā ar Regulu (ES, Euratom) Nr. 883/2013 varētu veikt savus administratīvos izmeklēšanas uzdevumus, kā arī informācijas vākšanas un krāpšanas novēršanas darbības.

               (8)

               Vienkāršošanas nolūkā ABS darbība būtu jāvienkāršo, samazinot brīdinājuma kategoriju skaitu, precizējot to darbības jomu un izmantojot nepārprotami skaidrus brīdinājumu nosaukumus.

               (9)

               Atbildīgajam kredītrīkotājam pēc apspriešanās ar Budžeta ģenerāldirektorātu un Juridisko dienestu un ciešā sadarbībā ar OLAF būtu jāierosina verifikācijas brīdinājumi, kas balstīti uz OLAF nosūtīto informāciju.

               (10)

               Atbildīgajam kredītrīkotājam būtu jāierosina Komisijai izslēgšanas brīdinājumi, un to novērtējums būtu jāveic centralizēti Budžeta ģenerāldirektorātā vai – attiecīgos apstākļos – Juridiskajā dienestā. Kad šādi izslēgšanas brīdinājumi tiek ierosināti, balstoties uz OLAF nosūtītu informāciju, to novērtēšana būtu jāveic ciešā sadarbībā ar OLAF. Tāda pati procedūra būtu jāpiemēro, kad atbildīgais kredītrīkotājs ir paredzējis veikt jebkādu darbību, kas var nelabvēlīgi ietekmēt attiecīgās personas tiesības.

               (11)

               Atbildīgajam kredītrīkotājam ciešā sadarbībā ar OLAF būtu jālemj par nepieciešamām sekām, lai aizsargātu Savienības finanšu intereses, un būtu jāinformē OLAF par šādu lēmumu.

               (12)

               Atbildīgajam kredītrīkotājam būtu jābūt atbildīgam par pieprasījumiem attiecībā uz brīdinājumu ievadi, modificēšanu, izņemšanu vai atjaunošanu. Lai saglabātu atbilstošu kontroles līmeni, šādi pieprasījumi būtu jāiesniedz hierarhijas līmenī, kas norādīts Komisijas Lēmumā C(2014) 2784.

               (13)

               Grāmatvedim būtu jānodrošina atbilstoša tehniskā kārtība attiecībā uz ABS iedarbīgu piemērošanu, izmantojot Komisijas centrālo grāmatvedības sistēmu.

               (14)

               Detalizēta informācija par piedziņas rīkojumiem un apķīlāšanas rīkojumiem caur Komisijas centrālo grāmatvedības sistēmu tiks darīta pieejama visiem Komisijas dienestiem un izpildaģentūrām. Būtu jābeidz izmantot brīdinājumus W3a (apķīlāšanas rīkojums) un W4 (piedziņas rīkojums), kas paredzēti Lēmumā 2008/969/EK, Euratom. Šāda informācija pati par sevi ne vienmēr ir pietiekams pamats brīdinājuma izmantošanai. Lai varētu izlemt, vai ir nepieciešams brīdinājums, ir nepieciešams, ka atbildīgais kredītrīkotājs izvērtē visus konkrētos lietas apstākļus.

               (15)

               Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (8) paredz, ka Komisijai, veicot personas datu apstrādi, ir jāievēro minētajā regulā noteiktās prasības attiecībā uz likumīgu apstrādi un datu pārsūtīšanu un ka šādai datu apstrādei piemēro iepriekšēju pārbaudi, ko pēc Komisijas datu aizsardzības inspektora paziņojuma saņemšanas veic Eiropas Datu aizsardzības uzraudzītājs.

               (16)

               Datu aizsardzības normās būtu jānosaka to personu tiesības, kuru dati ir vai varētu tikt iekļauti ABS.

               (17)

               Atsevišķām datu aizsardzības tiesībām piemēro Regulas (EK) Nr. 45/2001 20. pantā noteiktos izņēmumus, kurus izvērtē, katru konkrēto gadījumu skatot atsevišķi, un piemēro pagaidu kārtībā. Par šādu izņēmumu piemērošanu būtu jālemj dienestam, kas ir atbildīgs par ievades, modificēšanas (tostarp izlabošanas) vai attiecīgās informācijas dzēšanas pieprasījumiem.

               (18)

               Būtu jādod iespēja personai, uz kuru attiecas eventuāls izslēgšanas brīdinājums, rakstveidā paust savu viedokli, pirms brīdinājuma reģistrācijas pieprasījums attiecībā uz šo personu tiek iesniegts ABS. Tāda pati iespēja būtu jādod, kad atbildīgais kredītrīkotājs ir paredzējis veikt darbību, kas varētu nelabvēlīgi ietekmēt attiecīgās personas tiesības.

               (19)

               Izņēmuma kārtā šāda iespēja būtu jāatliek izmeklēšanas vai valsts tiesvedības konfidencialitātes aizsardzības interesēs, ja tam ir likumīgi pamatots, svarīgs iemesls.

               (20)

               Lēmumu 2008/969/EK, Euratom būtu jāturpina piemērot līdz 2015. gada 1. jūlijam, ciktāl tas ir nepieciešams, lai nodrošinātu, ka tiek ievērotas Padomes regulas par ierobežojošiem pasākumiem, kas veikti, pamatojoties uz Līguma par Eiropas Savienības darbību (LESD) 215. pantu, – līdz laikam, kad uzkrājumu grāmatvedības sistēmā (ABAC) tiks ņemta vērā informācija, kas iekļauta par ārpolitikas instrumentiem atbildīgā dienesta attiecīgajā datubāzē. Tam būtu jāizpaužas kā Lēmumā 2008/969/EK, Euratom minētā brīdinājuma W5b reģistrācijai.

               (21)

               Līdz 2015. gada 1. jūlijam Lēmumu 2008/969/EK, Euratom būtu jāturpina piemērot attiecībā uz brīdinājumiem W3a un W4, kuri līdz tam laikam šā lēmuma 4. iedaļas piemērošanas vajadzībām būtu jāiekļauj verifikācijas brīdinājumu sastāvā.

               (22)

               Šā lēmuma īstenošanai ir nepieciešams veikt regulāru vērtēšanu par ABS darbību un tās faktisko ieguldījumu Savienības finanšu interešu aizsardzībā,

         IR PIEŅĒMUSI ŠĀDU LĒMUMU.
   1. IEDAĻA

      VISPĀRĪGI NOTEIKUMI

   1. pants
   Priekšmets, darbības joma un mērķis
   1.   Ar šo lēmumu izveido agrīnās brīdināšanas sistēmu (turpmāk “ABS”), ko Komisijas un izpildaģentūru kredītrīkotāji izmanto, nodrošinot Eiropas Savienības vispārējā budžeta izpildi un citu Savienības pārvaldītu naudas līdzekļu izlietojumu.
   2.   ABS veicina Savienības finanšu interešu aizsardzību, Savienības tēla uzturēšanu, krāpšanas apkarošanu un finanšu pareizu pārvaldību.
   3.   ABS mērķis ir:

               a)

               izmantojot brīdinājumu reģistrēšanu, informēt Komisijas un izpildaģentūru atbildīgos kredītrīkotājus par to, ka kāda persona varētu apdraudēt Savienības finanšu intereses un tēlu vai citu Savienības pārvaldītu naudas līdzekļu izlietojumu; un

               b)

               dot iespēju atbildīgajam kredītrīkotājam, balstoties uz brīdinājumiem, veikt verifikāciju vai atbilstošus pasākumus, tostarp tādus, kas minēti 4. iedaļā.

         4.   Informācija palīdz nodrošināt:

               a)

               riska novēršanu, veicot verifikāciju, kas balstīta uz agrīnu informāciju par personu attiecībā uz aizdomām vai konstatējumiem par jebkuru no šādām darbībām:

                           —

                           būtiska kļūda vai pārkāpums,

                           —

                           profesionālās darbības pārkāpums,

                           —

                           smags līgumsaistību pārkāpums vai

                           —

                           krāpšana, korupcija vai jebkāda nelikumīga darbība, kas kaitē Savienības finanšu interesēm, kā minēts Komisijas Deleģētās regulas (ES) Nr. 1268/2012 (9) 141. pantā;

               b)

               personas izslēgšanu saskaņā ar 106. panta 1. punktu un 109. panta 1. punktu Eiropas Parlamenta un Padomes 2012. gada 25. oktobra Regulā (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (turpmāk “FR”).

         2. pants
   Definētie termini
   Šajā lēmumā ir lietoti šādi definēti termini:

               a)

               “grāmatvedis” ir Komisijas grāmatvedis vai padotais darbinieks, kuram grāmatvedis saskaņā ar Regulas (ES, Euratom) Nr. 966/2012 69. pantu ir deleģējis konkrētus uzdevumus;

               b)

               “atbildīgais kredītrīkotājs” ir Komisijas deleģētais kredītrīkotājs Regulas (ES, Euratom) Nr. 966/2012 65. panta izpratnē, kas saskaņā ar iekšējiem noteikumiem ir atbildīgs par Eiropas Savienības vispārējā budžeta (turpmāk “budžets”) izpildi, tostarp izpildaģentūru direktori, kredītrīkotāji ar pastarpināti deleģētām pilnvarām minētās regulas 65. panta izpratnē, kuri veic direktora funkcijas, un Savienības delegāciju vadītāji, kas saskaņā ar minētās regulas 56. panta 2. punktu darbojas kā Komisijas kredītrīkotāji ar pastarpināti deleģētām pilnvarām;

               c)

               “datu subjekts” ir identificējama persona, kas minēta Eiropas Parlamenta un Padomes 2000. gada 18. decembra Regulā (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti;

               d)

               “konstatējumi” ir fakti, kas konstatēti uzņemto juridisko saistību izpildes laikā vai fiksēti saistībā ar revīziju vai izmeklēšanu, ko veic Revīzijas palāta, Eiropas Birojs krāpšanas apkarošanai (OLAF), Iekšējās revīzijas dienests (IAS), vai jebkādas citas revīzijas vai kontroles ietvaros, par kuras veikšanu ir atbildīgs atbildīgais kredītrīkotājs;

               e)

               “juridiskās saistības” ir saistības, kuras Komisija ir uzņēmusies saskaņā ar Regulas (ES, Euratom) Nr. 966/2012 1. daļas V–VIII sadaļu un 2. daļu;

               f)

               “persona” ir jebkura šāda fiziska vai juridiska persona vai apvienība bez juridiskas personas statusa:

                           —

                           Regulas (ES, Euratom) Nr. 966/2012 2. panta i) punktā definēts saņēmējs,

                           —

                           kandidāts vai pretendents,

                           —

                           dotācijas pieteikuma iesniedzējs,

                           —

                           godalgu konkursa dalībnieks,

                           —

                           ārējais eksperts, kas tiek atlīdzināts, Regulas (ES, Euratom) Nr. 966/2012 204. panta izpratnē,

                           —

                           persona, kurai ir pārstāvības vai lēmumu pieņemšanas pilnvaras vai kontrole pār citu juridisko personu, kā minēts Regulas (ES, Euratom) Nr. 966/2012 106. panta 1. punkta b) un e) apakšpunktā;

               g)

               “profesionālās darbības pārkāpums” ir tiesību normu vai attiecīgās profesijas ētikas standartu pārkāpums, kā arī prettiesiska rīcība, kas ietekmē attiecīgās personas profesionālo uzticamību;

               h)

               “apakšuzņēmējs” ir ekonomikas dalībnieks, ko atsevišķas līguma daļas izpildei ir ierosinājis kandidāts, pretendents vai līgumslēdzējs (darbuzņēmējs), savukārt līgumslēdzējai iestādei pret to nav tiešu juridisku saistību;

               i)

               “būtiska kļūda vai pārkāpums” ir būtiska kļūda vai pārkāpums, kas definēts Deleģētās regulas (ES) Nr. 1268/2012 166. panta 2. punktā;

               j)

               “brīdinājuma kontaktpersona” ir persona, kura strādā dienestā, kas ir atbildīgs par pieprasījumu, un kura līdz brīdinājuma izņemšanai ir atbildīga par brīdinājuma lietu.

         3. pants
   ABS darbība
   1.   Grāmatvedis nodrošina atbilstošu tehnisko kārtību attiecībā uz ABS iedarbīgu darbību un tās uzraudzību.
   Grāmatvedis pēc atbildīgā kredītrīkotāja pieprasījuma ievada, modificē, atjauno vai izņem ABS brīdinājumus.
   2.   Grāmatvedis pieņem īstenošanas pasākumus attiecībā uz tehniskiem aspektiem un nosaka ar tiem saistītās procedūras, tostarp drošības jomā.
   Grāmatvedis par šiem pasākumiem informē Komisijas dienestus un izpildaģentūras.
   4. pants
   Brīdinājuma reģistrēšanas, modificēšanas, atjaunošanas un izņemšanas pieprasīšanas pilnvaras un kārtība
   1.   Vienīgi atbildīgais kredītrīkotājs var iesniegt pieprasījumu par brīdinājuma reģistrēšanu, modificēšanu, atjaunošanu vai izņemšanu.
   2.   Atbildīgais kredītrīkotājs pieprasījumu par brīdinājuma reģistrēšanu vai attiecīgi modificēšanu, atjaunošanu vai izņemšanu adresē grāmatvedim. Atbildīgais kredītrīkotājs izmanto šā lēmuma pielikumā pievienoto veidlapu.
   3.   Šā lēmuma 8. pantā minētā brīdinājuma kontaktpersona pirms pieprasījuma nosūtīšanas grāmatvedim veic verifikāciju par to, vai ir izpildītas 11. vai 12. pantā noteiktās prasības.
   5. pants
   Piekļuve ABS informācijai
   Komisijas dienestiem un izpildaģentūrām ar Komisijas centrālās grāmatvedības sistēmas starpniecību ir tieša piekļuve ABS ietvertajai informācijai.
   Komisijas dienesti vai izpildaģentūras, kas ir atbildīgi par vietējo sistēmu, var izmantot šo centrālo grāmatvedības sistēmu, lai piekļūtu ABS vidē uzglabātajai informācijai, ja tiek garantēta atbilstība starp vietējās sistēmas datiem un centrālās grāmatvedības sistēmas datiem.
   6. pants
   ABS izmantošana
   Informāciju, kas glabājas ABS, var izmantot vienīgi budžeta izpildes un citu Savienības pārvaldītu naudas līdzekļu izlietojuma izpildes nolūkā. Tas neskar informāciju, kas ir ietverta izslēgšanas gadījumu centrālajā datubāzē [centrālajā izslēgšanas datubāzē] (turpmāk “CID”), kas minēta Regulas (EK, Euratom) Nr. 1302/2008 (10) 1. panta 2. un 3. punktā.

      OLAF saskaņā ar Eiropas Parlamenta un Padomes 2013. gada 11. septembra Regulu (ES, Euratom) Nr. 883/2013 par izmeklēšanu, ko veic Eiropas Birojs krāpšanas apkarošanai (OLAF), un ar ko atceļ Regulu (EK) Nr. 1073/1999 (turpmāk “OLAF regula”), ABS un CID ietverto informāciju var izmantot savai izmeklēšanai un krāpšanas novēršanas darbībām, tostarp riska analīzei.
   7. pants
   ABS izmantošanas laiks
   Atbildīgais kredītrīkotājs verifikāciju par to, vai ABS ietver brīdinājumu par attiecīgo personu, veic pa šādiem posmiem:

               a)

               pirms tiek ievadītas individuālas uzņemtās budžeta saistības;

               b)

               pirms tiek ievadītas vispārējas uzņemtās budžeta saistības, ja persona ir zināma jau šajā posmā;

               c)

               provizorisku uzņemto budžeta saistību gadījumā – pirms tādu juridisko saistību uzņemšanās, kas rada tiesības uz turpmākiem maksājumiem, ja vien tās neattiecas uz personāla atalgojumu un ar dalību sanāksmēs un konkursos saistītu ceļojuma izdevumu segšanu;

               d)

               iepirkuma vai dotāciju piešķiršanas procedūras, godalgu konkursa vai uzaicinājuma izteikt ieinteresētību gadījumā – vēlākais pirms lēmuma par attiecīgo piešķiršanu;

               e)

               iepirkuma gadījumā, ja līgumslēdzēja iestāde ierobežo to kandidātu skaitu, kas uzaicināmi iesniegt piedāvājumu, – pirms kandidātu atlases pabeigšanas;

               f)

               pirms ikviena maksājuma, ja vien tas neattiecas uz personāla atalgojumu vai ar dalību sanāksmēs un konkursos saistītu ceļojuma izdevumu segšanu.

         8. pants
   Brīdinājuma kontaktpersona
   Brīdinājuma kontaktpersona:

               a)

               sagatavo pieprasījumu par brīdinājuma reģistrēšanu;

               b)

               pieprasījumu un visu ar brīdinājumu saistīto informāciju nosūta grāmatvedim;

               c)

               sniedz informāciju, kas ļauj citiem atbildīgajiem kredītrīkotājiem veikt verifikāciju vai lemt par 4. iedaļā minētajām sekām.

         2. IEDAĻA

      ABS IEVADĪTĀ INFORMĀCIJA

   9. pants
   Brīdinājumu kategorijas
   1.   ABS brīdinājumus iedala šādās divās kategorijās:
   a)   “verifikācijas brīdinājumi”– kad persona tiek turēta aizdomās vai attiecībā uz to ir konstatēta Deleģētās regulas (ES) Nr. 1268/2012 141. pantā minētā krāpšana, korupcija vai jebkāda nelikumīga darbība, kas aizskar Savienības finanšu intereses, vai arī būtiskas kļūda vai pārkāpums, profesionālās darbības pārkāpums vai līgumsaistību smags pārkāpums;
   b)   “izslēgšanas brīdinājumi”– kad persona tiek izslēgta ar Regulas (ES, Euratom) Nr. 966/2012 106. panta 1. punktā un 109. panta 1. punktā noteikto izslēgšanas pamatojumu.
   2.   Uz personu var attiecināt vairākus atsevišķus brīdinājumus, kas reģistrēti ar dažādu pamatojumu.
   10. pants
   ABS brīdinājumos ietvertā informācija
   ABS brīdinājumi ietver šādu informāciju:

               a)

               personas identifikācija;

               b)

               brīdinājuma veids;

               c)

               brīdinājuma ilgums;

               d)

               pamatojums, ar kādu uzskatāms, ka persona apdraud Savienības finanšu intereses un tēlu vai citu Savienības pārvaldītu naudas līdzekļu izlietojumu;

               e)

               informācija, kas saistīta ar abu pušu uzklausīšanas (sacīkstes principa) procedūru;

               f)

               atbildīgā kredītrīkotāja vārds un uzvārds;

               g)

               šā lēmuma 8. pantā minētās brīdinājuma kontaktpersonas vārds un uzvārds.

         11. pants
   Verifikācijas brīdinājumi
   1.   Atbildīgais kredītrīkotājs var iesniegt pieprasījumu par verifikācijas brīdinājumu, ja ir izpildīts jebkurš no šādiem nosacījumiem:

               a)

                  OLAF saskaņā ar Regulu (ES, Euratom) Nr. 883/2013 ir informējis atbildīgo kredītrīkotāju, ja OLAF izmeklēšana liecina, ka varētu būt atbilstoši veikt pasākumus, lai aizsargātu Savienības finanšu intereses;

               b)

               Eiropas Revīzijas palāta ir nosūtījusi Komisijai vai Iekšējās revīzijas dienests ir nosūtījis atbildīgajam kredītrīkotājam informāciju, kas liecina par krāpšanu, korupciju vai citādu nelikumīgu darbību, kas aizskar Savienības finanšu intereses, kā minēts Deleģētās regulas (ES) Nr. 1268/2012 141. pantā, vai par būtisku kļūdu vai pārkāpumu, profesionālās darbības pārkāpumu vai līgumsaistību smagu pārkāpumu attiecībā uz kādu personu;

               c)

               atbildīgais kredītrīkotājs ir veicis pārbaudi, revīziju vai kontroli, kas liecina par krāpšanu, korupciju vai citādu nelikumīgu darbību, kas aizskar Savienības finanšu intereses, kā minēts Deleģētās regulas (ES) Nr. 1268/2012 141. pantā, par būtisku kļūdu vai pārkāpumu, profesionālās darbības pārkāpumu vai līgumsaistību smagu pārkāpumu attiecībā uz kādu personu, vai ir saņēmis informāciju par šādu pārbaudi, revīziju vai kontroli.

         2.   Verifikācijas brīdinājuma maksimālais ilgums ir viens gads. To izņem, kad ir iesniegts pieprasījums par izslēgšanas brīdinājumu vai ja verifikācija vairs nav nepieciešama.
   3.   Šā panta 2. punktā minētā laikposma beigās verifikācijas brīdinājums tiek automātiski izņemts.
   4.   Atbildīgais kredītrīkotājs var iesniegt pieprasījumu par verifikācijas brīdinājuma atjaunošanu, ja OLAF viņu informē, ka secinājumi par 1. punktā minēto izmeklēšanu vēl nav sagatavoti, bet ka izmeklēšana ir pietiekams attaisnojums, lai verifikācijas brīdinājums tiktu saglabāts. Atbildīgais kredītrīkotājs var iesniegt pieprasījumu par verifikācijas brīdinājuma atjaunošanu arī tad, ja joprojām ir izpildīti 1. punkta b) un c) apakšpunktā izklāstītie nosacījumi.
   5.   Atbildīgais kredītrīkotājs norāda iemeslus, kāpēc, lai aizsargātu Savienības finanšu intereses un tēlu, ir nepieciešama atjaunošana.
   6.   Atjaunošanu uzskata par jaunu pieprasījumu par verifikācijas brīdinājumu.
   12. pants
   Izslēgšanas brīdinājumi
   1.   Atbildīgais kredītrīkotājs iesniedz pieprasījumu par izslēgšanas brīdinājumu gadījumos, kas minēti Regulas (ES, Euratom) Nr. 966/2012 106. panta 1. punktā un 109. panta 1. punktā.
   2.   Izslēgšanas brīdinājumu izņem izslēgšanas posma beigās.
   3.   Izslēgšanas brīdinājumu no ABS automātiski ievada CID.
   13. pants

      OLAF nosūtītā informācija
   Ja OLAF nosūta informāciju saskaņā ar Regulas (ES, Euratom) Nr. 883/2013 7. panta 6. punktu, lai palīdzētu atbildīgajam kredītrīkotājam pieņemt lēmumu par piesardzības pasākumu veikšanu ar mērķi aizsargāt Eiropas Savienības finanšu intereses, vai saskaņā ar Regulas (ES, Euratom) Nr. 883/2013 11. pantu, tad šādā informācijā tiek ietverti:

               a)

               dati par attiecīgās personas identitāti;

               b)

               kopsavilkums par attiecīgajiem faktiem un izmeklēšanā apzinātajiem riskiem. Kopsavilkums ir pietiekams, lai dotu personai iespēju faktiski tikt uzklausītai saskaņā ar šā lēmuma 16. pantu;

               c)

               ierosināti speciālie konfidencialitātes pasākumi, it īpaši attiecībā uz gadījumiem, kas ietver tādu izmeklēšanas pasākumu izmantošanu, kuri ietilpst valsts tiesu iestādes kompetencē vai – ārējās izmeklēšanas gadījumā – valsts iestādes kompetencē saskaņā ar izmeklēšanai piemērojamām valsts tiesību normām.

         3. IEDAĻA

      BRĪDINĀJUMA REĢISTRĒŠANAS KĀRTĪBA

   14. pants
   Iepriekšēja apspriešanās ar centrālajiem dienestiem par verifikācijas brīdinājumiem
   Pirms lemšanas par pieprasījuma iesniegšanu par verifikācijas brīdinājuma reģistrēšanu, balstoties uz informāciju, ko OLAF nosūta saskaņā ar Regulas (ES, Euratom) Nr. 883/2013 7. panta 6. punktu un 11. pantu, atbildīgais kredītrīkotājs atbilstoši Regulas (ES, Euratom) Nr. 883/2013 prasībām un ciešā sadarbībā ar OLAF apspriežas ar Budžeta ģenerāldirektorāta Centrālo finanšu dienestu un attiecīgos apstākļos arī ar Juridisko dienestu.
   15. pants
   Centrālo dienestu veikta izslēgšanas brīdinājumu novērtēšana
   Pirms pieprasījuma iesniegšanas par atbildīgā kredītrīkotāja ierosinātu izslēgšanas brīdinājumu attiecībā uz gadījumiem, kas minēti 106. panta 1. punkta b), c) un e) apakšpunktā un 109. panta 1. punktā, un uz atbilstošu ilgumu Budžeta ģenerāldirektorāts un Juridiskais dienests veic centralizētu novērtēšanu. Ja atbildīgā kredītrīkotāja ierosināts izslēgšanas brīdinājums ir balstīts uz OLAF nosūtītu informāciju, šādu novērtēšanu veic ciešā sadarbībā ar OLAF.
   16. pants
   Tiesības tikt uzklausītam
   1.   Brīdinājumu reģistrēšanai piemēro šādus noteikumus:

               a)

               ikreiz, kad atbildīgais kredītrīkotājs ir paredzējis iesniegt pieprasījumu par izslēgšanas brīdinājuma reģistrēšanu vai ir paredzējis veikt jebkādu darbību, kas varētu nelabvēlīgi ietekmēt attiecīgās personas tiesības, viņam ir pienākums vispirms dot attiecīgajai personai iespēju rakstveidā paust savu viedokli. Atbildīgais kredītrīkotājs šīs personas viedokļa paušanai atvēl vismaz 14 kalendārās dienas. Vienlaikus atbildīgais kredītrīkotājs informē šo personu, ka, ja atbilde no viņas netiks saņemta, brīdinājums tiks reģistrēts.
               Attiecīgos apstākļos atbildīgais kredītrīkotājs šai personai dod iespēju paust savu viedokli, balstoties uz OLAF sniegto informāciju;

               b)

               ja persona iesniedz komentārus, kas nemaina atbildīgā kredītrīkotāja novērtējumu, tad atbildīgais kredītrīkotājs iesniedz grāmatvedim pieprasījumu par brīdinājuma aktivizēšanu.
               Ja persona iesniedz komentārus, kas atbildīgajam kredītrīkotājam brīdinājumu liek uzskatīt par nesamērīgu vai nevajadzīgu, brīdinājums netiek aktivizēts, un persona tiek attiecīgi informēta.
               Atbilstoši tam grāmatvedis apliecina atbildīgajam kredītrīkotājam, ka brīdinājums ir reģistrēts ABS;

               c)

               atbildīgais kredītrīkotājs informē attiecīgo personu par brīdinājuma aktivizēšanu un par tā ilgumu. Tomēr šāda informēšana nav nepieciešama, ja persona nav sniegusi atbildi uz uzaicinājumu iesniegt savus rakstveida komentārus.

         2.   Atbildīgais kredītrīkotājs var iesniegt pieprasījumu par izslēgšanas brīdinājuma reģistrēšanu attiecībā uz situācijām, kas minētas Regulas (ES, Euratom) Nr. 966/2012 106. panta 1. punkta e) apakšpunktā, kamēr nav pieņemts lēmums par izslēgšanas ilgumu, vēl pirms tam, kad viņš personai ir devis iespēju paust savu viedokli. Atbildīgais kredītrīkotājs dod personai iespēju paust savu viedokli par izslēgšanas ilgumu.
   3.   Atbildīgais kredītrīkotājs var iesniegt pieprasījumu par izslēgšanas brīdinājuma reģistrēšanu attiecībā uz situācijām, kas minētas Regulas (ES, Euratom) Nr. 966/2012 106. panta 1. punkta a) apakšpunktā, vēl pirms tam, kad viņš personai ir devis iespēju paust savu viedokli, ja viņam ir oficiāls dokuments, kas apliecina attiecīgo situāciju. Atbildīgais kredītrīkotājs personu informē par izslēgšanas brīdinājuma reģistrēšanu.
   4.   Izņēmuma kārtā atbildīgais kredītrīkotājs var atlikt iespēju rakstveidā paust viedokli, kas personai parasti tiek dota pirms pieprasījuma par izslēgšanas brīdinājuma reģistrēšanu un pirms jebkuras darbības, kas varētu nelabvēlīgi ietekmēt attiecīgās personas tiesības, ja pastāv svarīgs, likumīgi pamatots iemesls ievērot izmeklēšanas vai valsts tiesvedības konfidencialitāti; šādā gadījumā brīdinājuma reģistrēšana tiek turpināta.
   5.   Ja atbildīgo kredītrīkotāju saskaņā ar 13. pantu informē OLAF, tas norāda, vai ir jāievēro izmeklēšanas vai valsts tiesvedības konfidencialitāte un vai ir jāatliek attiecīgajai personai dotā iespēja paust savu viedokli.
   6.   Personai tiek dota iespēja paust savu viedokli, tiklīdz vairs nepastāv pamats aizsargāt izmeklēšanas vai valsts tiesvedības konfidencialitāti.
   17. pants
   Datu aizsardzība un datu subjektu tiesības
   1.   Atbildīgais kredītrīkotājs informē datu subjektus par to, ka dati, kas attiecas uz viņiem, var tikt iekļauti ABS, un par to, kam šie dati var tikt izpausti. Šī vispārīgā informācija tiek pausta rakstveidā, citstarp uzaicinājumā iesniegt piedāvājumu, uzaicinājumā iesniegt priekšlikumu, sludinājumā par godalgu konkursu un, ja uzaicinājuma nav, pirms līguma slēgšanas tiesību vai attiecīgi dotācijas piešķiršanas.
   2.   Atbildīgs ar attiecībām ar personu, kuras dati tiek ievadīti ABS, ir atbildīgais kredītrīkotājs, kas iesniedz pieprasījumu par brīdinājuma reģistrēšanu. Viņš atbild uz attiecīgās personas pieprasījumiem par neprecīzu vai nepilnīgu personas datu labošanu, kā arī jebkuriem citiem šīs personas lūgumiem vai jautājumiem.
   3.   Attiecīgā persona var arī rakstveidā lūgt grāmatvedim sniegt informāciju par to, vai viņa ir reģistrēta ABS.
   Grāmatvedis sniedz šādu informāciju, ja vien atbildīgais kredītrīkotājs attiecīgos apstākļos pēc saskaņošanas ar OLAF nenolemj, ka ir piemērojami Regulas (EK) Nr. 45/2001 20. panta 1. punktā minētie ierobežojumi.
   4.   Izņemti brīdinājumi ir pieejami vienīgi revīzijas un izmeklēšanas nolūkā, un ABS lietotājiem tie nav redzami.
   Tomēr brīdinājumā, kas attiecas uz fizisko personu, iekļautie personas dati šādā nolūkā paliek pieejami tikai piecus gadus pēc brīdinājuma izņemšanas.
   18. pants
   Brīdinājuma pārskatīšana
   Ja persona, par kuru ABS ir reģistrēts brīdinājums, sniedz jaunu informāciju, kas pierāda, ka reģistrācijas pamats vairs nepastāv, atbildīgais kredītrīkotājs iesniedz pieprasījumu par brīdinājuma izņemšanu.
   Persona, attiecībā uz kuru ABS ir reģistrēts izslēgšanas brīdinājums, var iesniegt sūdzību ombudam, kā arī lietu pārsūdzēt tiesā.
   4. IEDAĻA

      BRĪDINĀJUMU SEKAS

   19. pants
   Vispārīgi noteikumi par sekām
   1.   Atbildīgais kredītrīkotājs brīdinājuma kontaktpersonai lūdz jebkādu nozīmīgu informāciju, kas var viņam līdzēt pieņemt lēmumu par šajā iedaļā izklāstītajām sekām.
   2.   Ja, balstoties uz OLAF sniegto informāciju, atbildīgais kredītrīkotājs iesniedz pieprasījumu par 11. pantā minētā verifikācijas brīdinājuma reģistrēšanu, atbildīgais kredītrīkotājs rīkojas saskaņā ar kārtību, kas izklāstīta šā lēmuma 14. vai 15. pantā, un atbilstoši Regulas (ES, Euratom) Nr. 883/2013 prasībām ciešā sadarbībā ar OLAF pieņem lēmumu par sekām.
   3.   Pieņemot lēmumu par sekām, atbildīgais kredītrīkotājs attiecībā uz ikvienu brīdinājumu ņem vērā šādus kritērijus:

               a)

               Savienības finanšu interešu un tēla apdraudējuma risks;

               b)

               uzņemto juridisko saistību apmērs un ilgums;

               c)

               uzņemto juridisko saistību izpildes steidzamība;

               d)

               faktisko apstākļu būtība;

               e)

               faktisko apstākļu smaguma pakāpe un

               f)

               iespējamā ietekme uz uzņemto juridisko saistību izpildi.

         Attiecībā uz izslēgšanas brīdinājumiem atbildīgais kredītrīkotājs ņem vērā arī izslēgšanas iemeslu būtību un smagumu un nepieciešamību nodrošināt pakalpojumu nepārtrauktību.
   4.   Atbildīgais kredītrīkotājs katrā ziņā rakstveidā pamato savu lēmumu par sekām.
   20. pants
   Verifikācijas brīdinājumu sekas
   1.   Iepirkuma vai dotāciju piešķiršanas procedūras vai godalgu konkursa gadījumā minētā verifikācija var noritēt šādi:

               a)

               atbildīgais kredītrīkotājs var pieprasīt papildus iesniegt apliecinošus dokumentus, kā noteikts iepirkuma vai attiecīgi dotāciju piešķiršanas vai godalgu konkursa procedūrā;

               b)

               attiecībā uz dotāciju piešķiršanas procedūru tiek veikta analīze par risku saistībā ar priekšfinansējumu.

         2.   Uzņemto juridisku saistību gadījumā minētā verifikācija var noritēt šādi:

               a)

               tiek veikta verifikācija par to, vai darbība atbilst uzņemtajām juridiskajām saistībām, tostarp attiecībā uz termiņiem un nodevumu saturu;

               b)

               attiecībā uz spēkā esošām dotācijām pirms maksājuma tiek veikta verifikācija par izmaksu attiecināmību vai tiek veikta revīzija vai pārbaudes uz vietas.

         21. pants
   Tiesības tikt uzklausītam pēc verifikācijas brīdinājuma
   Šā lēmuma 15. pantā izklāstītā kārtība un šā lēmuma 16. pantā noteiktās tiesības tikt uzklausītam attiecas arī uz gadījumiem, kad atbildīgais kredītrīkotājs pēc verifikācijas brīdinājuma ir paredzējis veikt jebkādu darbību, kas varētu nelabvēlīgi ietekmēt attiecīgās personas tiesības.
   22. pants
   Izslēgšanas brīdinājumu sekas attiecībā uz procedūrām un uzņemtām juridiskām saistībām
   1.   Iepirkumu vai dotāciju piešķiršanas procedūras vai godalgu konkursa gadījumā atbildīgais kredītrīkotājs personu, uz kuru attiecas izslēgšanas brīdinājums, izslēdz no dalības iepirkumā vai dotāciju piešķiršanas procedūrā, ja vien nav izpildīti Regulas (ES, Euratom) Nr. 966/2012 106. panta 2. punktā izklāstītie nosacījumi, ja persona atrodas monopolstāvoklī.
   2.   Ja jau pastāv uzņemtas juridiskās saistības, atbildīgais kredītrīkotājs lemj par sekām, tostarp par:

               a)

               līguma izpildes vai dotāciju piešķiršanas turpināšanu un atbilstošas verifikācijas veikšanu;

               b)

               maksājumu termiņa ritējuma apturēšanu saskaņā ar Regulas (ES, Euratom) Nr. 966/2012 92. panta 2. punktu;

               c)

               maksājumu apturēšanu saskaņā ar Deleģētās regulas (ES) Nr. 1268/2012 208. pantu;

               d)

               līguma izpildes vai dotāciju piešķiršanas apturēšanu saskaņā ar Regulas (ES, Euratom) Nr. 966/2012 116. pantu un 135. panta 5. punktu;

               e)

               uzņemto juridisko saistību izbeigšanu, ja šādu izbeigšanu, pamatojoties uz informāciju, attiecībā uz kuru ir reģistrēts brīdinājums, paredz attiecīgais juridisko saistību uzņemšanās regulējums.

         3.   Ja persona ir apakšuzņēmējs, atbildīgais kredītrīkotājs pretendentam, kandidātam vai līgumslēdzējam pieprasa apakšuzņēmēja aizstāšanu.
   23. pants
   Izslēgšanas brīdinājumu sekas attiecībā uz budžeta darījumiem
   1.   Izslēgšanas brīdinājuma gadījumā atbildīgais kredītrīkotājs attiecīgos apstākļos grāmatvedības sistēmā apstiprina, ka maksājums ir jāveic neatkarīgi no tā, ka ir reģistrēts brīdinājums.
   2.   Ja ir reģistrēts izslēgšanas brīdinājums, netiek uzņemtas nekādas individuālas budžeta saistības, budžeta kontos netiek iegrāmatotas nekādas individuālas uzņemtās juridiskās saistības (balstoties uz vispārējām uzņemtām saistībām) un netiek uzņemtas nekādas juridiskās saistības (balstoties uz pagaidu saistībām), izņemot gadījumus, kad persona atrodas monopolstāvoklī, un ar nosacījumiem, kas izklāstīti Regulas (ES, Euratom) Nr. 966/2012 106. panta 2. punktā.
   5. IEDAĻA

      NOSLĒGUMA NOTEIKUMI

   24. pants
   Atcelšana
   Ar šo tiek atcelts Lēmums 2008/969/EK, Euratom par agrās brīdināšanas sistēmu Komisijas kredītrīkotāju un izpildaģentūru vajadzībām.
   25. pants
   Pārejas noteikumi
   1.   Izslēgšanas brīdinājumi, kas reģistrēti saskaņā ar Lēmumu 2008/969/EK, Euratom, saskaņā ar minēto lēmumu paliek aktīvi līdz to ilguma beigu termiņam.
   2.   Brīdinājumi W1, W2 un W3b, kas reģistrēti saskaņā ar Lēmumu 2008/969/EK, Euratom, ir uzskatāmi par verifikācijas brīdinājumiem šā lēmuma izpratnē.
   3.   Brīdinājumus W3a un W4 turpina reģistrēt līdz 2015. gada 1. jūlijam – ar nosacījumiem, kas izklāstīti Lēmumā 2008/969/EK, Euratom. Lai piemērotu šā lēmuma 4. iedaļu, brīdinājumi W3a un W4 ir uzskatāmi par verifikācijas brīdinājumiem šā lēmuma izpratnē. Lēmumu 2008/969/EK, Euratom brīdinājumiem W5b turpina piemērot līdz 2015. gada 1. jūlijam.
   26. pants
   Publicēšana
   Šo lēmumu publicē Eiropas Savienības Oficiālajā Vēstnesī.

      Briselē, 2014. gada 13. novembrī

            Komisijas vārdā –

            priekšsēdētāja vietniece

         Kristalina GEORGIEVA

      (1)  OV L 298, 26.10.2012., 1. lpp.

      (2)  OV L 78, 19.3.2008., 1. lpp.

      (3)  OV L 248, 18.9.2013., 1. lpp.

      (4)  Komisijas 2014. gada 30. aprīļa Lēmums C(2014) 2784, kas adresēts Komisijas dienestiem, par iekšējiem noteikumiem attiecībā uz Eiropas Savienības vispārējā budžeta (sadaļa – Eiropas Komisija) izpildi.

      (5)  OV L 344, 20.12.2008., 12. lpp.

      (6)  OV L 344, 20.12.2008., 125. lpp.

      (7)  COM(2014) 358, 18.6.2014.

      (8)  OV L 8, 12.1.2001., 1. lpp.

      (9)  Komisijas 2012. gada 29. oktobra Deleģētā regula (ES) Nr. 1268/2012 par Eiropas Parlamenta un Padomes Regulas (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, piemērošanas noteikumiem (OV L 362, 31.12.2012., 1. lpp.).

      (10)  Komisijas 2008. gada 17. decembra Regula (EK, Euratom) Nr. 1302/2008 par izslēgšanas gadījumu centrālo datubāzi (OV L 344, 20.12.2008., 12. lpp.).

      PIELIKUMS

         STANDARTA VEIDLAPA

         Grāmatvedim adresēts atbildīgā kredītrīkotāja pieprasījums par datu ievadi agrīnās brīdināšanas sistēmā (ABS) vai centrālajā izslēgšanas datubāzē (CID) vai par to modificēšanu vai izņemšanu

         (NB! Par katru brīdinājumu – tikai viens pieprasījums)

      Tēma: pieprasījums par brīdinājuma [reģistrēšanu/izņemšanu/modificēšanu] [ABS/CID]
      Ierēdņa vārds un uzvārds:
      Brīdinājuma kontaktpersonas vārds un uzvārds:
      Pieprasījums par:

                  ☐

                  brīdinājuma reģistrēšanu

                  ☐

                  tāda brīdinājuma izņemšanu (1), kura ievadīšana tika pieprasīta ar dokumentu Ares[xx], kas datēts ar […],

                  ☐

                  tāda brīdinājuma modificēšanu (2) (tostarp jau esošas reģistrācijas atjaunošanu), kura ievadīšana tika pieprasīta ar dokumentu Ares[xx], kas datēts ar […],

            attiecībā uz šādu personu:
      personas nosaukums (fiziskas personas gadījumā – vārds un uzvārds):
      juridiskā forma (juridiskas personas gadījumā):
      to personu vārds un uzvārds, kurām ir juridiskās personas pārstāvības tiesības:
      adrese (juridiskas personas gadījumā – galvenā biroja adrese): [iela/Nr./pasta indekss/apdzīvotā vieta/valsts]

         Informācija attiecībā uz tiesību subjektu reģistru (TSR):

                  ☐

                  Dati par šo subjektu jau ir iekļauti TSR ar šādām atslēgām: 6

                  ☐

                  Pieprasījums par šā subjekta validēšanu TSR jau ir iesniegts.

            Pielikumā pievienoju ABAC ekrāna izdruku par iesniegto pieprasījumu, kuram ir šāda atslēga (parasti sākas ar “ABC”): Pieprasījuma validēšanas vajadzībām ir pievienots attiecīgs apliecinošs dokuments.

                  ☐

                  Pieprasījums attiecas uz subjektu, kura dati nav iekļauti TSR un par kuru informācija tika iegūta no izpildes iestādes vai struktūras saskaņā ar Finanšu regulas 108. panta 2. un 3. punktu (sk. pielikumā).

                  1.

                  Lūgums ievadīt šādu brīdinājumu:

                              ☐

                                 pārbaudes (verificēšanas) brīdinājumu – šādu iemeslu dēļ:

                              Ja nepieciešams, lūgums norādīt atsauci uz konsultēšanos ar BUDG ĢD un attiecīgos apstākļos arī ar Juridisko dienestu:

                              ☐

                                 izslēgšanu saskaņā ar Finanšu regulu (FR)

                                          ☐

                                             FR 106. panta 1. punkta a) apakšpunkts

                                          ☐

                                             FR 106. panta 1. punkta b) apakšpunkts

                                    Lūgums norādīt tās tiesas nosaukumu, kas pieņēma spriedumu ar res judicata spēku:
                              Lūgums norādīt datumu, kurā tika pieņemts spriedums ar res judicata spēku: DD/MM/GGGG

                              Lūgums iekļaut atsauci uz Juridiskā dienesta un BUDG ĢD novērtējumu:
                              Lūgums iekļaut atsauci uz procedūru pēc sacīkstes principa:

                              ☐

                                 FR 106. panta 1. punkta c) apakšpunkts

                              Lūgums iekļaut atsauci uz Juridiskā dienesta un BUDG ĢD novērtējumu:
                              Lūgums iekļaut atsauci uz procedūru pēc sacīkstes principa:

                              ☐

                                 FR 106. panta 1. punkta d) apakšpunkts

                              Lūgums iekļaut atsauci uz procedūru pēc sacīkstes principa:

                              ☐

                                 FR 106. panta 1. punkta e) apakšpunkts

                              Lūgums iekļaut atsauci uz Juridiskā dienesta un BUDG ĢD novērtējumu:
                              Lūgums iekļaut atsauci uz procedūru pēc sacīkstes principa:
                              Lūgums norādīt tās tiesas nosaukumu, kas pieņēma spriedumu ar res judicata spēku:
                              Lūgums norādīt datumu, kurā tika pieņemts spriedums ar res judicata spēku: DD/MM/GGGG

                  ☐

                  FR 106. panta 1. punkta f) apakšpunkts (sankcijas saskaņā ar FR 109. panta 1. punktu)
                  Lūgums iekļaut atsauci uz Juridiskā dienesta un BUDG ĢD novērtējumu:
                  Lūgums iekļaut atsauci uz procedūru pēc sacīkstes principa un atsauci uz atbildīgā kredītrīkotāja lēmumu un tā datumu:

                  2.

                  Pieprasījuma (par brīdinājumu) iesniegšanas iemeslu apraksts
                   (3)
                  :

                  3.

                  Reģistrācijas ilgums
                   (4)
                  :

            Apliecinu, ka sniegtā informācija tika iegūta un nosūtīta saskaņā ar Eiropas Parlamenta un Padomes Regulu (EK) Nr. 45/2001 par personas datu aizsardzību.

         [Tās personas paraksts, kas ir pilnvarota iesniegt pieprasījumu par brīdinājuma ievadīšanu, izņemšanu vai modificēšanu]

      Kopija:

         (1)  Lūgums neaizpildīt 1.–4. iedaļu.

         (2)  Lūgums aizpildīt visas iedaļas, ne tikai to, uz kuru attiecas pieprasījums par modificēšanu.

         (3)  Ja, ievērojot konfidencialitātes prasības, aprakstu nav iespējams sniegt, lūgums norādīt: “neizpaužama informācija”.

         (4)  Izslēgšanas ilgumu saskaņā ar Finanšu regulas 106. panta 1. punkta b), c), e) un f) apakšpunktu izlemj kredītrīkotājs lēmuma par agrīnās brīdināšanas sistēmu 2. panta izpratnē. Saskaņā ar Finanšu regulas 106. panta 1. punkta a) un d) apakšpunktu izslēgšanu reģistrē uz laiku, kas nepārsniedz piecus gadus.


title: Eiropas Parlamenta un Padomes Lēmums (ES) 2015/470 ( 2015. gada 11. marts ) par Eiropas Globalizācijas pielāgošanās fonda izmantošanu saskaņā ar 13. punktu Eiropas Parlamenta, Padomes un Komisijas 2013. gada 2. decembra Iestāžu nolīgumā par budžeta disciplīnu, sadarbību budžeta jautājumos un pareizu finanšu pārvaldību (Beļģijas pieteikums EGF/2013/011 BE/ Saint-Gobain Sekurit )

text:
               20.3.2015

               LV

               Eiropas Savienības Oficiālais Vēstnesis

               L 76/56

         EIROPAS PARLAMENTA UN PADOMES LĒMUMS (ES) 2015/470
   (2015. gada 11. marts)
   par Eiropas Globalizācijas pielāgošanās fonda izmantošanu saskaņā ar 13. punktu Eiropas Parlamenta, Padomes un Komisijas 2013. gada 2. decembra Iestāžu nolīgumā par budžeta disciplīnu, sadarbību budžeta jautājumos un pareizu finanšu pārvaldību (Beļģijas pieteikums EGF/2013/011 BE/Saint-Gobain Sekurit)
   EIROPAS PARLAMENTS UN EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 20. decembra Regulu (EK) Nr. 1927/2006 par Eiropas Globalizācijas pielāgošanās fonda izveidi (1) un jo īpaši tās 12. panta 3. punktu,
   ņemot vērā Eiropas Parlamenta, Padomes un Komisijas 2013. gada 2. decembra Iestāžu nolīgumu par budžeta disciplīnu, sadarbību budžeta jautājumos un pareizu finanšu pārvaldību (2) un jo īpaši tā 13. punktu,
   ņemot vērā Eiropas Komisijas priekšlikumu,
   tā kā:

               (1)

               Eiropas Globalizācijas pielāgošanās fonds (EGF) tika izveidots, lai sniegtu papildu atbalstu darba ņēmējiem, kas atlaisti no darba tādēļ, ka globalizācijas dēļ ir notikušas lielas strukturālas pārmaiņas pasaules tirdzniecības modeļos, un lai palīdzētu viņiem no jauna iekļauties darba tirgū.

               (2)

               EGF nepārsniedz maksimālo apjomu EUR 150 miljoni gadā (2011. gada cenās), kā noteikts Padomes 2013. gada 2. decembra Regulas (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam (3), 12. pantā.

               (3)

               Beļģija 2013. gada 19. decembrī iesniedza pieteikumu EGF izmantošanai saistībā ar darbinieku atlaišanu uzņēmumā Saint-Gobain Sekurit Benelux SA un līdz 2014. gada 4. jūlijam sniedza papildu informāciju. Šis pieteikums atbilst Regulas (EK) Nr. 1927/2006 10. pantā norādītajām prasībām EGF finansiālā ieguldījuma noteikšanai. Tādēļ Komisija ierosina izmantot līdzekļus EUR 1 339 928 apmērā.

               (4)

               Tādēļ EGF būtu jāizmanto, lai sniegtu finansiālu ieguldījumu saistībā ar Beļģijas iesniegto pieteikumu,

         IR PIEŅĒMUŠI ŠO LĒMUMU.
   1. pants
   Eiropas Savienības 2015. finanšu gada vispārējā budžetā izmanto Eiropas Globalizācijas pielāgošanās fondu, lai piešķirtu EUR 1 339 928 saistību un maksājumu apropriācijās.
   2. pants
   Šo lēmumu publicē Eiropas Savienības Oficiālajā Vēstnesī.

      Strasbūrā, 2015. gada 11. martā

            Eiropas Parlamenta vārdā –

            priekšsēdētājs

         M. SCHULZ

            Padomes vārdā –

            priekšsēdētāja

         Z. KALNIŅA-LUKAŠEVICA

      (1)  OV L 406, 30.12.2006., 1. lpp.

      (2)  OV C 373, 20.12.2013., 1. lpp.

      (3)  OV L 347, 20.12.2013., 884. lpp.


title: Padomes Lēmums 90/674/EEK (1990. gada 19. novembris) par to, kā noslēdz nolīgumu par Eiropas Rekonstrukcijas un attīstības bankas dibināšanu

text:
11/17. sēj.           LV                          Eiropas Savienības Oficiālais Vēstnesis                                               177
31990D0674
L 372/1                                        EIROPAS KOPIENU OFICIĀLAIS VĒSTNESIS                                            31.12.1990.
                                                   PADOMES LĒMUMS 90/674/EEK
                                                      (1990. gada 19. novembris)
                      par to, kā noslēdz nolīgumu par Eiropas Rekonstrukcijas un attīstības bankas dibināšanu
EIROPAS KOPIENU PADOME,                                                 Eiropas Rekonstrukcijas un attīstības bankas loceklēm, kurai ir
                                                                        eiropeiska pēc būtības un lielā mērā starptautiska līdzdalības ziņā;
                                                                        tā kā tādēļ tās ir noslēgušas nolīgumu;
ņemot vērā Eiropas Ekonomikas kopienas dibināšanas līgumu un
jo īpaši tā 235. pantu,
ņemot vērā Komisijas priekšlikumu,                                      tā kā Eiropas Ekonomikas kopienas noslēgts nolīgums ir nepie-
                                                                        ciešams, lai sasniegtu Kopienas mērķus ārējo ekonomisko sakaru
                                                                        jomā; tā kā šā lēmuma pieņemšanai Līgumā nav paredzētas piln-
ņemot vērā Eiropas Parlamenta atzinumu (1),                             varas, kas nav noteiktas 235. pantā,
tā kā Centrāleiropas un Austrumeiropas tautām vēsturiski ir cie-
šas saiknes ar Kopienas tautām; tā kā minētās saiknes stiprina          IR PIEŅĒMUSI ŠO LĒMUMU.
sadarbības un tirdzniecības nolīgumi;
tā kā Centrāleiropas un Austrumeiropas valstis ir apņēmušās ievē-                                     1. pants
rot daudzpusēju demokrātijas un tiesiskuma, kā arī cilvēktiesību
pamatprincipus; tā kā minētās valstis vēlas īstenot reformas, lai       Ar šo Eiropas Ekonomikas kopienas vārdā apstiprina Nolīgumu
turpinātu attīstīties kā tirgus orientēta ekonomika;                    par Eiropas Rekonstrukcijas un attīstības bankas dibināšanu.
tā kā ekonomiskās reformas ievērojami papildinās minēto valstu          Nolīguma teksts ir pievienots šim lēmumam.
un Kopienas straujo ekonomisko sakaru attīstību; un tā kā tas visā
Kopienā veicinās saskaņotu saimniecisko darbību attīstību;
                                                                                2. pants
tā kā pāreja uz tirgus orientētu ekonomiku prasa būtiskus iegul-
dījumus galvenokārt privātajā sektorā, tomēr arī valsts sektorā; tā     Bankas pilnvarnieku un pilnvarnieka aizstājēju, kas pārstāv
kā īpašas bankas dibināšana palīdzētu sagādāt šādiem ieguldīju-         Kopienu saskaņā ar nolīguma 23. panta 1. punktu, ieceļ Komisija.
miem nepieciešamās finanses;
tā kā 40 valstis kopā ar Eiropas Ekonomikas kopienu un Eiropas                                        3. pants
Investīciju banku ir paziņojušas par saviem nodomiem kļūt par
                                                                        1. Komisija Kopienas vārdā izraugās iestādi, kas saskaņā ar nolī-
(1) OV Nr. C 284, 12.11.1990.                                           guma 34. panta 1. punktu darbojas kā depozitārs.
 ---pagebreak--- 178                 LV                             Eiropas Savienības Oficiālais Vēstnesis                                       11/17. sēj.
2. Komisija ir oficiāla iestāde, ar kuru sazinās Banka, kā norādīts                                       5. pants
nolīguma 34. panta 2. punktā.
                                                                         Šo lēmumu publicē Eiropas Kopienu Oficiālajā Vēstnesī (1).
                              4. pants                                   Briselē, 1990. gada 19. novembrī
                                                                                Padomes vārdā —
                                                                                priekšsēdētājs
Padomes priekšsēdētājs Kopienas vārdā deponē nolīguma
61. pantā minēto apstiprināšanas dokumentu.                                                                         G. CARLI
                                                                         (1) Šī nolīguma spēkā stāšanās datumu Padomes Ģenerālsekretariāts
                                                                              publicēs Eiropas Kopienu Oficiālajā Vēstnesī.


title: 2014/735/ES: Padomes Lēmums ( 2014. gada 9. oktobris ) par nostāju, kas Eiropas Savienības vārdā jāieņem Stabilizācijas un asociācijas padomē, kura izveidota ar Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Melnkalnes Republiku, no otras puses, lai minētā nolīguma 3. protokolu par jēdziena “noteiktas izcelsmes izstrādājumi” definīciju un administratīvās sadarbības metodēm aizstātu ar jaunu protokolu, kas attiecībā uz izcelsmes noteikumiem atsaucas uz Reģionālo konvenciju par Eiropas un Vidusjūras reģiona valstu preferenciāliem izcelsmes noteikumiem

text:
               23.10.2014

               LV

               Eiropas Savienības Oficiālais Vēstnesis

               L 304/97

         PADOMES LĒMUMS
   (2014. gada 9. oktobris)
   par nostāju, kas Eiropas Savienības vārdā jāieņem Stabilizācijas un asociācijas padomē, kura izveidota ar Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Melnkalnes Republiku, no otras puses, lai minētā nolīguma 3. protokolu par jēdziena “noteiktas izcelsmes izstrādājumi” definīciju un administratīvās sadarbības metodēm aizstātu ar jaunu protokolu, kas attiecībā uz izcelsmes noteikumiem atsaucas uz Reģionālo konvenciju par Eiropas un Vidusjūras reģiona valstu preferenciāliem izcelsmes noteikumiem

      (2014/735/ES)

   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar tā 218. panta 9. punktu,
   ņemot vērā Eiropas Komisijas priekšlikumu,
   tā kā:

               (1)

               Stabilizācijas un asociācijas nolīguma starp Eiropas Kopienām un to dalībvalstīm, no vienas puses, un Melnkalnes Republiku, no otras puses (1), (“nolīgums”) 3. protokols attiecas uz jēdziena “noteiktas izcelsmes izstrādājumi” definīciju un administratīvās sadarbības metodēm (“3. protokols”).

               (2)

               Reģionālā konvencija par Eiropas un Vidusjūras reģiona valstu preferenciāliem izcelsmes noteikumiem (2) (“konvencija”) paredz noteikumus par to preču izcelsmi, kas tiek tirgotas saskaņā ar attiecīgiem nolīgumiem, kuri noslēgti starp Līgumslēdzējām pusēm. Eiropadomes 2003. gada jūnijā apstiprinātajā Saloniku darba kārtībā Melnkalne un citi Stabilizācijas un asociācijas procesa dalībnieki no Rietumbalkāniem tika aicināti pievienoties Eiropas izcelsmes diagonālās kumulācijas sistēmai. Pievienoties konvencijai tie tika aicināti ar 2007. gada oktobra Eiropas un Vidusjūras reģiona valstu ministru konferences lēmumu.

               (3)

               Konvenciju 2011. gada 15. jūnijā parakstīja Savienība un Melnkalne.

               (4)

               Savienība un Melnkalne savus pieņemšanas dokumentus konvencijas depozitāram iesniedza attiecīgi 2012. gada 26. martā un 2012. gada 2. jūlijā. Piemērojot konvencijas 10. panta 3. punktu, attiecībā uz Savienību un Melnkalni konvencija tādējādi stājās spēkā attiecīgi 2012. gada 1. maijā un 2012. gada 1. septembrī.

               (5)

               Konvencijas 6. pantā noteikts, ka katrai Līgumslēdzējai pusei jāveic atbilstīgi pasākumi, lai nodrošinātu konvencijas efektīvu piemērošanu. Šai nolūkā Stabilizācijas un asociācijas padomei, kas izveidota ar nolīgumu, būtu jāpieņem lēmums par 3. protokola aizstāšanu ar jaunu protokolu, kas attiecībā uz izcelsmes noteikumiem atsaucas uz konvenciju.

               (6)

               Tāpēc Savienības nostājai Stabilizācijas un asociācijas padomē būtu jābalstās uz pievienoto lēmuma projektu,

         IR PIEŅĒMUSI ŠO LĒMUMU.
   1. pants
   Nostāja, kas Eiropas Savienības vārdā jāieņem Stabilizācijas un asociācijas padomē, kura izveidota ar Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Melnkalnes Republiku, no otras puses, lai minētā nolīguma 3. protokolu par jēdziena “noteiktas izcelsmes izstrādājumi” definīciju un administratīvās sadarbības metodēm aizstātu ar jaunu protokolu, kas attiecībā uz izcelsmes noteikumiem atsaucas uz Reģionālo konvenciju par Eiropas un Vidusjūras reģiona valstu preferenciāliem izcelsmes noteikumiem, balstās uz šim lēmumam pievienoto Stabilizācijas un asociācijas padomes lēmuma projektu.
   Savienības pārstāvji Stabilizācijas un asociācijas padomē var piekrist nelielām izmaiņām Stabilizācijas un asociācijas padomes lēmuma projektā bez Padomes papildu lēmuma.
   2. pants
   Stabilizācijas un asociācijas padomes lēmumu publicē Eiropas Savienības Oficiālajā Vēstnesī.
   3. pants
   Šis lēmums stājas spēkā tā pieņemšanas dienā.

      Luksemburgā, 2014. gada 9. oktobrī

            Padomes vārdā –

            priekšsēdētājs

         A. ALFANO

      (1)  OV L 108, 29.4.2010., 3. lpp.

      (2)  OV L 54, 26.2.2013., 4. lpp.

      PROJEKTS
      ES UN MELNKALNES STABILIZĀCIJAS UN ASOCIĀCIJAS PADOMES LĒMUMS Nr. …
      (… gada …),
      ar ko aizstāj Stabilizācijas un asociācijas nolīguma starp Eiropas Kopienām un to dalībvalstīm, no vienas puses, un Melnkalnes Republiku, no otras puses, 3. protokolu par jēdziena “noteiktas izcelsmes izstrādājumi” definīciju un administratīvās sadarbības metodēm
      ES UN MELNKALNES STABILIZĀCIJAS UN ASOCIĀCIJAS PADOME,
      ņemot vērā 2007. gada 15. oktobrī Luksemburgā parakstīto Stabilizācijas un asociācijas nolīgumu starp Eiropas Kopienām un to dalībvalstīm, no vienas puses, un Melnkalnes Republiku, no otras puses (1), un jo īpaši tā 44. pantu,
      ņemot vērā Stabilizācijas un asociācijas nolīguma starp Eiropas Kopienām un to dalībvalstīm, no vienas puses, un Melnkalnes Republiku, no otras puses, 3. protokolu par jēdziena “noteiktas izcelsmes izstrādājumi” definīciju un administratīvās sadarbības metodēm,
      tā kā:

                  (1)

                  Stabilizācijas un asociācijas nolīguma starp Eiropas Kopienām un to dalībvalstīm, no vienas puses, un Melnkalnes Republiku, no otras puses, (“nolīgums”) 44. pants atsaucas uz 3. protokolu par jēdziena “noteiktas izcelsmes izstrādājumi” definīciju un administratīvās sadarbības metodēm (“3. protokols”), kurā noteikti izcelsmes noteikumi un paredzēta izcelsmes kumulācija starp Savienību, Melnkalni, Turciju un jebkuru valsti vai teritoriju, kas piedalās Savienības Stabilizācijas un asociācijas procesā.

                  (2)

                  3. protokola 39. pants nosaka, ka Stabilizācijas un asociācijas padome, kas izveidota ar nolīguma 119. pantu, var pieņemt lēmumu grozīt minētā protokola noteikumus.

                  (3)

                  Reģionālās konvencijas par Eiropas un Vidusjūras reģiona valstu preferenciāliem izcelsmes noteikumiem (2) (“konvencija”) nolūks ir protokolus par izcelsmes noteikumiem, kuri pašlaik ir spēkā Eiropas un Vidusjūras reģiona valstīs, aizstāt ar vienu tiesību aktu. Eiropadomes 2003. gada jūnijā apstiprinātajā Saloniku darba kārtībā Melnkalne un citi Stabilizācijas un asociācijas procesa dalībnieki no Rietumbalkāniem tika aicināti pievienoties Eiropas izcelsmes diagonālās kumulācijas sistēmai. Pievienoties konvencijai tie tika aicināti ar 2007. gada oktobra Eiropas un Vidusjūras reģiona valstu ministru konferences lēmumu.

                  (4)

                  Konvenciju 2011. gada 15. jūnijā parakstīja Savienība un Melnkalne.

                  (5)

                  Savienība un Melnkalne savus pieņemšanas dokumentus konvencijas depozitāram iesniedza attiecīgi 2012. gada 26. martā un 2012. gada 2. jūlijā. Piemērojot konvencijas 10. panta 3. punktu, attiecībā uz Savienību un Melnkalni konvencija tādējādi stājās spēkā attiecīgi 2012. gada 1. maijā un 2012. gada 1. septembrī.

                  (6)

                  Ja pāreja uz konvenciju visām kumulācijas zonā esošajām Līgumslēdzējām pusēm nenotiek vienlaikus, nebūtu jārodas situācijai, kas ir nelabvēlīgāka par iepriekšējo situāciju, kura atbilda 3. protokolam.

                  (7)

                  3. protokols tādēļ būtu jāaizstāj ar jaunu protokolu, kas atsaucas uz konvenciju,

            IR PIEŅĒMUSI ŠO LĒMUMU.
      1. pants
      Stabilizācijas un asociācijas nolīguma starp Eiropas Kopienām un to dalībvalstīm, no vienas puses, un Melnkalnes Republiku, no otras puses, 3. protokolu par jēdziena “noteiktas izcelsmes izstrādājumi” definīciju un administratīvās sadarbības metodēm aizstāj ar šā lēmuma pielikumā izklāstīto tekstu.
      2. pants
      Šis lēmums stājas spēkā tā pieņemšanas dienā.
      To piemēro no 2014. gada 1. septembra.

         …,

               Stabilizācijas un asociācijas padomes vārdā –

               priekšsēdētājs

         (1)  OV L 108, 29.4.2010., 3. lpp.

         (2)  OV L 54, 26.2.2013., 4. lpp.

         PIELIKUMS
         3. protokols
         par jēdziena “noteiktas izcelsmes izstrādājumi” definīciju un administratīvās sadarbības metodēm
         1. pants
         Piemērojamie izcelsmes noteikumi
         Šā nolīguma īstenošanas nolūkā piemēro Reģionālās konvencijas par Eiropas un Vidusjūras reģiona valstu preferenciāliem izcelsmes noteikumiem (1) (“konvencija”) I papildinājumu un attiecīgos II papildinājuma noteikumus.
         Konvencijas I papildinājumā un attiecīgajos II papildinājuma noteikumos ar visām atsaucēm uz “attiecīgo nolīgumu” saprot atsauces uz šo nolīgumu.
         2. pants
         Strīdu izšķiršana
         Ja strīdus, kas radušies saistībā ar konvencijas I papildinājuma 32. pantā minētajām pārbaudes procedūrām, nevar izšķirt starp muitas iestādēm, kuras pieprasa pārbaudi, un par šīs pārbaudes veikšanu atbildīgajām muitas iestādēm, tos nodod Stabilizācijas un asociācijas padomei.
         Visos gadījumos strīdu izšķiršana starp importētāju un importētājvalsts muitas iestādēm notiek saskaņā ar minētās valsts tiesību aktiem.
         3. pants
         Protokola grozījumi
         Stabilizācijas un asociācijas padome var pieņemt lēmumu grozīt šā protokola noteikumus.
         4. pants
         Izstāšanās no konvencijas
         1.   Ja Eiropas Savienība vai Melnkalne konvencijas depozitāram rakstiski dara zināmu savu nodomu izstāties no konvencijas saskaņā ar tās 9. pantu, Eiropas Savienība un Melnkalne nekavējoties sāk sarunas par izcelsmes noteikumiem, lai īstenotu šo nolīgumu.
         2.   Iekams nav stājušies spēkā šādi sarunu ceļā no jauna pieņemti izcelsmes noteikumi, šim nolīgumam turpina piemērot konvencijas I papildinājuma izcelsmes noteikumus un attiecīgā gadījumā II papildinājuma attiecīgos noteikumus, kuri bija spēkā izstāšanās brīdī. Tomēr no izstāšanās brīža konvencijas I papildinājuma izcelsmes noteikumus un attiecīgā gadījumā II papildinājuma attiecīgos noteikumus saprot tā, ka divpusēja kumulācija tiek pieļauta tikai starp Eiropas Savienību un Melnkalni.
         5. pants
         Pārejas noteikumi – kumulācija
         1.   Neatkarīgi no konvencijas I papildinājuma 3. panta starp šā nolīguma Pusēm turpina piemērot šā nolīguma 3. protokola 3. un 4. pantā paredzētos kumulācijas noteikumus, kurus Eiropas Savienība un Melnkalne pieņēma, slēdzot nolīgumu (2), līdz brīdim, kad konvencija kļūst piemērojama visām konvencijas Līgumslēdzējām pusēm, kas uzskaitītas minētajos pantos.
         2.   Neatkarīgi no konvencijas I papildinājuma 16. panta 5. punkta un 21. panta 3. punkta, ja kumulācija attiecas tikai uz EBTA valstīm, Fēru salām, Eiropas Savienību, Turciju un Stabilizācijas un asociācijas procesa dalībniekiem, izcelsmes apliecinājums var būt preču pārvadājumu sertifikāts EUR.1 vai izcelsmes deklarācija.

            (1)  OV L 54, 26.2.2013., 4. lpp.

            (2)  OV L 108, 29.4.2010., 3. lpp.


title: 2004/793/EK: Padomes Lēmums (2004. gada 15. novembris), ar kuru noslēdz apspriežu procedūru ar Togo Republiku saskaņā ar Kotonū nolīguma 96. pantu

text:
               25.11.2004

               LV

               Eiropas Savienības Oficiālais Vēstnesis

               L 349/17

      PADOMES LĒMUMS

   (2004. gada 15. novembris),
   ar kuru noslēdz apspriežu procedūru ar Togo Republiku saskaņā ar Kotonū nolīguma 96. pantu
   (2004/793/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu,
   ņemot vērā ĀKK un EK partnerattiecību nolīgumu, kas parakstīts Kotonū 2000. gada 23. jūnijā (1) (“Kotonū nolīgums”) un jo īpaši tā 96. pantu,
   ņemot vērā Iekšējo nolīgumu par veicamajiem pasākumiem un procedūrām, kas jāievēro, īstenojot ĀKK un EK partnerattiecību nolīgumu (2), un jo īpaši tā 3. pantu,
   ņemot vērā Komisijas priekšlikumu,
   tā kā:

               (1)

               Togo Republikas valdība ir pārkāpusi būtiskus Kotonū nolīguma 9. pantā minētos elementus.

               (2)

               2004. gada 14. aprīlī saskaņā ar Kotonū nolīguma 96. pantu ar ĀKK valstīm un Togo Republiku sākušās apspriedes, kuru laikā Togo iestādes uzņēmās konkrētas saistības risināt Eiropas Savienības norādītās problēmas, un šīs saistības bija jāizpilda trijos mēnešos padziļinātā dialogā.

               (3)

               Minētā laikposma beigās tika konstatēts, ka dažas konkrētas iniciatīvas tika ierosinātas attiecībā uz dažām no minētajām saistībām, un dažas no tām tika izpildītas. Tomēr visnozīmīgākie pasākumi attiecībā uz būtiskiem Kotonū nolīguma elementiem netika veikti,

         IR PIEŅĒMUSI ŠO LĒMUMU.
   1. pants
   Ar šo noslēdz apspriedes ar Togo Republiku saskaņā ar Kotonū nolīguma 96. panta 2. punkta a) apakšpunktu.
   2. pants
   Ar šo pielikumā iekļautajā vēstules projektā noteiktie pasākumi ir pieņemti kā attiecīgi pasākumi saskaņā ar Kotonū nolīguma 96. panta 2. punkta c) apakšpunktu.
   3. pants
   Lēmums nosūtīt Togo Republikas valdībai Padomes un Komisijas 1998. gada 14. decembra vēstuli ir atcelts.
   4. pants
   Šis lēmums stājas spēkā tā pieņemšanas dienā. To publicē Eiropas Savienības Oficiālajā Vēstnesī.
   Tā darbības laiks ir 24 mēneši, skaitot no dienas, kad to ir pieņēmusi Padome. To regulāri pārskatīs, vismaz reizi sešos mēnešos.

      Briselē, 2004. gada 15. novembrī

            Padomes vārdā –

            priekšsēdētāja

         M. VAN DER HOEVEN

      (1)  OV L 317, 15.12.2000., 3. lpp.

      (2)  OV L 317, 15.12.2000., 376. lpp.

      PIELIKUMS
      MINISTRU PREZIDENTAM, TOGO REPUBLIKAS VALDĪBAS VADĪTĀJAM
      Godātais ministru prezident!
      Eiropas Savienība piešķir lielu nozīmi Kotonū nolīguma 9. panta noteikumiem. Cilvēktiesību, demokrātijas principu un tiesiskuma ievērošana, kas ir ĀKK un ES partnerattiecību pamatā, ir minētā nolīguma būtiski elementi un attiecīgi pamats mūsu attiecībām.
      Eiropas Savienība uzskata, ka pašreizējai Togo politiskai situācijai ir raksturīga blokāde un ka demokrātijas trūkums un cilvēktiesību un pamatbrīvību nepietiekamā ievērošana joprojām ir būtisku minētā nolīguma 9. panta elementu pārkāpums.
      Ņemot vērā minēto pantu un Togo pašreizējo politiskās blokādes situāciju, Eiropas Savienība attiecīgi 2004. gada 30. martā nolēma uzsākt apspriedes saskaņā ar Kotonū nolīguma 96. pantu, lai padziļināti izskatītu situāciju un attiecīgā gadījumā to uzlabotu.
      Apspriedes uzsākušās Briselē 2004. gada 14. aprīlī. Tika uzdoti vairāki pamatjautājumi, un Jūs sniedzāt Togo iestāžu viedokli un situācijas analīzi. Eiropas Savienība ar gandarījumu atzina, ka Togo puse ir uzņēmusies noteiktas pielikumā norādītās saistības un likusi pozitīvu pamatu valsts demokrātiskās vides un tiesiskuma stiprināšanai.
      Tika panākta vienošanās, ka Togo notiks padziļināts dialogs par dažādiem jautājumiem, kas tika aktualizēti triju mēnešu laikā, un ka šā laikposma beigās ir jāveic situācijas novērtējums.
      Šis padziļinātais un regulārais dialogs notika, pamatojoties uz to pasākumu sarakstu, kas veicami, lai īstenotu noteiktās saistības.
      No šā novērtējuma izriet, ka Togo iestādes ir uzņēmušās svarīgas iniciatīvas. It īpaši tiek norādīts, ka:

                  —

                  iestādes ar prefektiem un kārtības uzturēšanas spēkiem organizēja informatīvas un problēmas aktualizējošas sanāksmes par dažādiem cilvēktiesību un pamatbrīvību aspektiem. Iestādes izplatīja apkārtrakstus un norādījumus, kas atgādināja spēkā esošos norādījumus un noteikumus. Bija iespējams konstatēt pozitīvus rezultātus, ko apstiprināja opozīcija,

                  —

                  iestādes deva tiesnešiem norādījumus nekavējoties izskatīt pirmstiesas ieslodzījumā esošo personu lietas, kuru izmeklēšana ir pabeigta. Šis aicinājums paātrināt procesu ļāva ieplānot 214 prāvas, no kurām zināms skaits lietu attiecas uz ieslodzītajiem, ko uzskata par politieslodzītajiem. Valdība nodrošināja apsūdzētajiem advokātu pirmstiesas izmeklēšanas laikā. Augustā ap 500 ieslodzīto tika atbrīvoti vai nu saskaņā ar ieslodzījuma termiņa samazināšanu, vai saskaņā ar nosacītas atbrīvošanas noteikumiem,

                  —

                  piekļuve plašsaziņas līdzekļiem arī ārpus vēlēšanu kampaņas, kas vēl nesen bija nodrošināta tikai valdībai un valdošajai partijai, pēdējo nedēļu laikā tika piešķirta arī opozīcijas partijām, lai gan šīs piekļuves tiesības vēl nav līdzsvarotas,

                  —

                  valdība ierosināja reformēt Valsts cilvēktiesību komisiju un Galveno audiovizuālās informācijas un komunikācijas pārvaldi,

                  —

                  Nacionālā asambleja 24. augustā pieņēma jaunu preses likumu,

                  —

                  tiesu sistēmas novērtējumu sagatavoja, izmantojot ANO Attīstības programmas palīdzību (ANOAP),

                  —

                  valdība turpina savu darbību decentralizācijas jomā un nesen šajā sakarā pieņēma politikas vēstuli,

                  —

                  25. augustā notika pirmā sanāksme ar tradicionālās opozīcijas pārstāvjiem, lai atjaunotu nacionālo dialogu, kas ir strukturēts un atklāts.

            Nav nekādu šaubu, ka šie pasākumi ir veicinājuši cilvēktiesību un pamatbrīvību ievērošanu Jūsu valstī. Tomēr joprojām ir nopietni problemātiski jautājumi demokrātijas atjaunošanas jomā.
      Šajā kontekstā Eiropas Savienība īpaši pieprasa veikt šādus konkrētus pasākumus, kas atbilst šā pielikuma pielikumā minētajām saistībām:

                  —

                  īstenot nacionālo dialogu, kas ir strukturēts un atklāts, saskaņā ar saistību Nr. 1.1,

                  —

                  dialoga gaitā pārskatīt vēlēšanu procedūru, kas nodrošina pārredzamu un demokrātisku procesu, saskaņā ar saistību Nr. 1.3,

                  —

                  noteikt tiesisko regulējumu, kas organizētu politisko partiju finansēšanu, saskaņā ar saistību Nr. 1.4,

                  —

                  organizēt parlamenta un pašvaldību vēlēšanas saskaņā ar saistībām Nr. 1.5 un Nr. 1.6,

                  —

                  turpināt decentralizācijas procesu atbilstīgi saistībai Nr. 1.7,

                  —

                  veicināt politieslodzīto situācijas risinājumu un vajadzības gadījumā viņus atbrīvot, kā tas ir formulēts saistībā Nr. 2.2,

                  —

                  pārskatīt Valsts cilvēktiesību komisijas un Galvenās audiovizuālās informācijas un komunikācijas pārvaldes pilnvaras un statūtus atbilstoši saistībām Nr. 2.5 un Nr. 3.6,

                  —

                  turpināt tieslietu un tiesu nozares reformu saskaņā ar ANOAP novērtējuma ziņojuma ieteikumiem.

            Eiropas Savienība piešķir lielu nozīmi arī tam, lai turpinātu un nostiprinātu jau veiktos pasākumus saskaņā ar saistībām Nr. 1.2, 1.4, 2.1, 2.3, 2.4, 2.6, 3.2, 3.3, 3.4 un 3.5.
      Atzinīgi vērtējot šajā posmā jau veiktos pasākumus un ņemot vērā būtiskās darbības, kuras vēl plānots īstenot, pēc apspriedēm tika nolemts pieņemt šādus pasākumus saskaņā ar Kotonū nolīguma 96. panta 2. punkta c) apakšpunktu:

                  1)

                  turpināt to projektu īstenošanu, kuri finansēti no 6. un 7. Eiropas Attīstības fonda (EAF) līdzekļu atlikumiem un kuru mērķi atbilst iedzīvotāju vajadzībām, kā arī to, kas mudina ievērot Kotonū nolīguma būtiskus elementus, proti, cilvēktiesības, demokrātijas principus un tiesiskumu. Turklāt tiks īstenota Valsts programma decentralizētām darbībām vides apsaimniekošanā, kā arī Savstarpējo saistību sistēma par Stabex 1990.–1994. gada fondiem;

                  2)

                  izmantojot 6. un 7. EAF līdzekļu atlikumus, var iestādēm sniegt palīdzību, kas paredzēta to pasākumu īstenošanai, kuri izpildītu apspriežu rezultāta nolīgtās saistības. Šajā sakarā Komisija pieņem arī lēmumu par programmas “Ceturtais vispārējais pārskats par iedzīvotājiem un dzīvesvietām” finansējumu;

                  3)

                  par 9. EAF piešķīrumu paziņos, kad būs pieņemta tāda vēlēšanu procedūra, kas garantē pārredzamu un demokrātisku vēlēšanu procesu un kas būs pieņemama visām partijām, kā arī būs noteikts parlamenta vēlēšanu organizēšanas laiks. Resursu plānošana sākas no šā brīža;

                  4)

                  pēc 9. EAF paziņojuma atbalstu vēlēšanu sagatavošanai varēs sniegt, ja tiks ievēroti nosacījumi par iepriekš minēto vēlēšanu procedūru;

                  5)

                  tiklīdz notiks brīvas un regulāras parlamenta vēlēšanas, pilnībā atsāksies sadarbība ar Eiropas Savienību, īstenojot 9. EAF un Savstarpējo saistību sistēmu attiecībā uz Stabex fondiem 1995.–1999. gadam;

                  6)

                  ieguldījumus reģionālos projektos pārbaudīs katru atsevišķi;

                  7)

                  humanitāra rakstura darbības, komerciāla sadarbība un priekšrocības ar tirdzniecību saistītās jomās netiks skartas.

            Tiks veiktas regulāras pārbaudes, kurās piedalīsies Eiropas Savienības prezidentūra un Eiropas Komisija, vismaz reizi sešos mēnešos.
      Eiropas Savienība turpinās rūpīgi uzraudzīt situāciju Togo un 24 mēnešu ilgajā pārraudzības laikposmā ar Jūsu valdību uzturēs intensīvu politisko dialogu, lai nodrošinātu, ka tā turpina rīcības vadlīnijas, kas izveidotas, lai atjaunotu demokrātiju un tiesiskumu, kā arī turpinātu un apvienotu centienus cilvēktiesību un pamatbrīvību jomā.
      Ja saistības, ko uzņēmās Togo iestādes, tiek īstenotas paātrināti vai, tieši pretēji, tiek pārtrauktas, Eiropas Savienība saglabā tiesības grozīt attiecīgos pasākumus.
      Ministru prezidenta kungs, lūdzu, pieņemiet mūsu visdziļākās cieņas apliecinājumus.

         Briselē, 2004. gada 15. novembrī

               Komisijas vārdā —

               Padomes vārdā —

         PIELIKUMA PIELIKUMS
         TOGO REPUBLIKAS UZŅEMTO SAISTĪBU SARAKSTS
         Apspriedēs, kas veiktas saskaņā ar Kotonū nolīguma 96. pantu, Togo Republikas valdība uzņēmusies šādas saistības attiecībā uz Eiropas Savienību.
         Saistība Nr. 1.1:
         Lai nodrošinātu pilnīgu demokrātijas principu ievērošanu, paziņot par tāda atklāta un uzticama valsts dialoga uzsākšanu ar tradicionālo opozīciju un pilsonisko sabiedrību, kas norisinās strukturēti un atklāti.
         Saistība Nr. 1.2:
         Nekavējoties nodrošināt jebkuras politiskās partijas brīvu darbību, pasargājot to no jebkādas vajāšanas, iebiedēšanas vai cenzūras.
         Saistība Nr. 1.3:
         Pamatojoties uz Lomē pamatnolīgumu, sešu mēnešu laikā pārskatīt vēlēšanu procedūru, nodrošinot atklātu un demokrātisku, visām pusēm pieņemamu vēlēšanu procesu.
         Saistība Nr. 1.4:
         Nodrošināt visām politiskām partijām vienādu pieeju sabiedriskiem plašsaziņas līdzekļiem un izveidot līdzsvarotu sistēmu, kas nodrošina pieeju valsts līdzekļiem, kuri paredzēti politisko partiju finansēšanai.
         Saistība Nr. 1.5:
         Tiklīdz tas ir iespējams, un tā, kā tas paredzēts iepriekš minētajā saistībā Nr. 1.3, organizēt jaunas parlamenta vēlēšanas, kas notiktu atklāti, pieņemot novērotāju klātbūtni visos procesa posmos.
         Saistība Nr. 1.6:
         12 mēnešu laikā organizēt pašvaldību vēlēšanas, kas notiktu atklāti, pieņemot novērotāju klātbūtni visos procesa posmos.
         Saistība Nr. 1.7:
         12 mēnešu laikā ieviest vajadzīgos nosacījumus, lai demokrātiski ievēlētām pašvaldību asamblejām ir pilnvaras un resursi, no kā ir atkarīga efektīvas un demokrātiski likumīgas vietējās pārvaldes īstenošana.
         Saistība Nr. 2.1:
         Nekad Togo teritorijā nepieļaut ārpustiesas soda izpildi, spīdzināšanas un citas necilvēcīgas un pazemojošas darbības, tostarp nodrošināt kārtības uzturēšanas spēku un tiesu sistēmas pienācīgu izveidi.
         Saistība Nr. 2.2:
         Atbrīvot politieslodzītos, kas nepārprotami aizturēti par atrašanos politiskajā opozīcijā, par valdības kritiku vai citiem iemesliem, kuri nav pamats ieslodzījumam. Sarakstam ar šādiem ieslodzītajiem jābūt sagatavotam sadarbībā ar vienu vai vairākām atzītām, kompetentām un visu partiju akceptētām NVO. Šī saistība jāizpilda, ievērojot termiņu, kas nepārsniedz sešus mēnešus.
         Saistība Nr. 2.3:
         Trīs mēnešu laikā nodot prokuratūrai visas lietas par personām, kas atrodas pirmstiesas ieslodzījumā vai pagaidu brīvībā, lai noskaidrotu viņu lietu atbilstību spēkā esošajiem tiesību aktiem.
         Saistība Nr. 2.4:
         Advokātiem un humanitāro un cilvēktiesību NVO pārstāvjiem, kuriem pēc viņu izvēles līdzi var nākt ārsts, atļaut brīvi apmeklēt ieslodzītos visās ieslodzījuma vietās (cietumos, žandarmērijas iecirkņos, policijā utt.), ļaujot viņiem pārbaudīt, vai pirms apspriežu beigām nav veikta spīdzināšana vai citas necilvēcīgas darbības.
         Saistība Nr. 2.5:
         Deviņu mēnešu laikā pārskatīt Valsts cilvēktiesību komisijas pilnvaras un statūtus, lai nodrošinātu tās pilnīgu neatkarību no pārvaldes iestādēm.
         Saistība Nr. 2.6:
         Veikt izmeklēšanu, piemērojot juridisku vai disciplināru soda mēru ārpustiesas darbību, spīdzināšanas aktu, pazemojošu vai necilvēcīgu darbību veicējiem, kuru vaina ir pierādīta. Šī saistība ietver arī normatīvo un attiecīgo administratīvo aktu grozīšanu, ja tas ir nepieciešams.
         Saistība Nr. 2.7:
         Ar piemērotiem pasākumiem, kas precizējami turpmāk, nodrošināt objektīvu un no izpildvaras neatkarīgu tiesu sistēmas darbību. Novērtējums, kas ļauj sagatavot darbības plānu, ir jāiesniedz pirms apspriežu beigām.
         Saistība Nr. 3.1:
         Sešu mēnešu laikā pārskatīt Preses un komunikācijas likumu, lai panāktu starptautiskajiem standartiem atbilstošu līmeni. Jo īpaši tiek pieprasīts atcelt cietumsodus par “neslavas celšanu un goda aizskaršanu”, ko pašreiz paredz Preses likums.
         Saistība Nr. 3.2:
         Nekavējoties nodrošināt, ka plašsaziņas līdzekļi, NVO un pilsoniskās sabiedrības pārstāvji ir pasargāti no jebkādas vajāšanas, cenzūras un iebiedēšanas.
         Saistība Nr. 3.3:
         Nekavējoties nodrošināt visām politikā iesaistītajām personām un pilsoniskās sabiedrības pārstāvjiem, kā arī ikvienam pilsonim tiesības brīvi izteikties, tiesības piedalīties sapulcēs un mierīgās demonstrācijās publiski un visā valsts teritorijā, izslēdzot jebkādas vajāšanas, cenzūras un iebiedēšanas iespējamību.
         Saistība Nr. 3.4:
         Nodrošināt visām politikā iesaistītajām personām un pilsoniskās sabiedrības pārstāvjiem brīvu pārvietošanos, ja viņi ir pilsoņi, kā arī veicot savus politiskos pienākumus vai pārstāvot pilsonisko sabiedrību.
         Saistība Nr. 3.5:
         Pirms apspriežu beigām nodrošināt ikvienam pilsonim brīvu pieeju plašsaziņas līdzekļos sniegtajai informācijai, tostarp opozīcijas partiju, NVO un citu līdzīgu struktūru tīmekļa vietnēm.
         Saistība Nr. 3.6:
         Sešu mēnešu laikā pārskatīt Galvenās audiovizuālās informācijas un komunikācijas pārvaldes pilnvaras un statūtus, lai nodrošinātu tās pilnīgu neatkarību no pārvaldes iestādēm un visiem politiskiem spēkiem.
         Saistība Nr. 4.1:
         2004. gada 1. jūnijā un 1. jūlijā Eiropas Savienības iestādēm iesniegt ziņojumus par progresu, kas sasniegts dažādās šā dialoga jomās, un par veicamo saistību izpildi.
         Saistība Nr. 4.2:
         Togo iestādēm - piedalīties dialogā uz vietas un atvieglināt Komisijas un prezidentūras amatpersonu iespējamo uzdevumu izpildi Togo saistībā ar uzsākto dialogu.


title: Padomes Lēmums (KĀDP) 2016/208 (2016. gada 15. februāris), ar kuru groza Lēmumu (KĀDP) 2015/260, ar ko pagarina pilnvaru termiņu Eiropas Savienības īpašajam pārstāvim cilvēktiesību jautājumos

text:
               16.2.2016

               LV

               Eiropas Savienības Oficiālais Vēstnesis

               L 39/47

         PADOMES LĒMUMS (KĀDP) 2016/208
   (2016. gada 15. februāris),
   ar kuru groza Lēmumu (KĀDP) 2015/260, ar ko pagarina pilnvaru termiņu Eiropas Savienības īpašajam pārstāvim cilvēktiesību jautājumos
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 31. panta 2. punktu un 33. pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2012. gada 25. jūlijā pieņēma Lēmumu 2012/440/KĀDP (1), ar ko Stavros LAMBRINIDIS kungs tika iecelts par Eiropas Savienības īpašo pārstāvi (ESĪP) cilvēktiesību jautājumos.

               (2)

               Padome 2015. gada 17. februārī pieņēma Lēmumu (KĀDP) 2015/260 (2), pagarinot ESĪP pilnvaru termiņu līdz 2017. gada 28. februārim.

               (3)

               Lēmumā (KĀDP) 2015/260 noteikta finanšu atsauces summa, kas paredzēta laikposmam no 2015. gada 1. marta līdz 2016. gada 29. februārim. Būtu jānosaka jauna finanšu atsauces summa laikposmam no 2016. gada 1. marta līdz 2017. gada 28. februārim.

               (4)

               Tāpēc būtu attiecīgi jāgroza Lēmums (KĀDP) 2015/260,

         IR PIEŅĒMUSI ŠO LĒMUMU.
   1. pants
   Lēmuma (KĀDP) 2015/260 5. panta 2. punktu aizstāj ar šādu:

      “2.   Finanšu atsauces summa, kas paredzēta, lai segtu izdevumus saistībā ar ESĪP pilnvarām, laikposmam no 2016. gada 1. marta līdz 2017. gada 28. februārim ir EUR 825 000.”

   2. pants
   Šis lēmums stājas spēkā tā pieņemšanas dienā.

      Briselē, 2016. gada 15. februārī

            Padomes vārdā –

            priekšsēdētāja

         F. MOGHERINI

      (1)  Padomes Lēmums 2012/440/KĀDP (2012. gada 25. jūlijs), ar ko ieceļ amatā Eiropas Savienības īpašo pārstāvi cilvēktiesību jautājumos (OV L 200, 27.7.2012., 21. lpp.).

      (2)  Padomes Lēmums (KĀDP) 2015/260 (2015. gada 17. februāris), ar ko pagarina pilnvaru termiņu Eiropas Savienības īpašajam pārstāvim cilvēktiesību jautājumos (OV L 43, 18.2.2015., 29. lpp.).


title: 2013/273/ES: Padomes Lēmums ( 2013. gada 6. jūnijs ), ar ko ieceļ amatā trīs Reģionu komitejas locekļus no Maltas un trīs Reģionu komitejas locekļu aizstājējus no Maltas

text:
               11.6.2013

               LV

               Eiropas Savienības Oficiālais Vēstnesis

               L 159/13

         PADOMES LĒMUMS
   (2013. gada 6. jūnijs),
   ar ko ieceļ amatā trīs Reģionu komitejas locekļus no Maltas un trīs Reģionu komitejas locekļu aizstājējus no Maltas
   (2013/273/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Maltas valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma Lēmumus 2009/1014/ES (1) un 2010/29/ES (2), ar ko laikposmam no 2010. gada 26. janvāra līdz 2015. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Claudette ABELA BALDACCHINO kundzes, Michael COHEN kunga un Malcolm MIFSUD kunga pilnvaru termiņa beigām ir atbrīvojušās trīs Reģionu komitejas locekļu vietas. Pēc Doris BORG kundzes un Ian BORG kunga pilnvaru termiņa beigām ir atbrīvojušās divas Reģionu komitejas locekļu aizstājēju vietas. Pēc Paul FARRUGIA kunga iecelšanas Reģionu komitejas locekļa amatā ir atbrīvojusies viena Reģionu komitejas locekļa aizstājēja vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 25. janvārim, Reģionu komitejā tiek iecelti:

               a)

               par locekļiem:

                           —

                              Peter BONELLO kungs, Mayor of San Ġiljan,

                           —

                              Paul FARRUGIA kungs, Mayor of Ħal Tarxien,

                           —

                           Dr. Marc SANT, Councillor, Ħal Lija Local Council;

                     kā arī

               b)

               par locekļu aizstājējiem:

                           —

                              Jesmond AQUILINA kungs, Deputy Mayor of Ħal Qormi,

                           —

                              Anthony MIFSUD kungs, Councillor, Imtarfa Local Council,

                           —

                              Raymond TABONE kungs, Councillor, San Pawl il-Baħar Local Council.

         2. pants
   Šis lēmums stājas spēkā tā pieņemšanas dienā.

      Luksemburgā, 2013. gada 6. jūnijā

            Padomes vārdā –

            priekšsēdētājs

         A. SHATTER

      (1)  OV L 348, 29.12.2009., 22. lpp.

      (2)  OV L 12, 19.1.2010., 11. lpp.


title: 2012/675/ES: Padomes Lēmums ( 2012. gada 29. oktobris ), ar ko ieceļ trīs Reģionu komitejas locekļus un divus locekļu aizstājējus no Apvienotās Karalistes

text:
               1.11.2012

               LV

               Eiropas Savienības Oficiālais Vēstnesis

               L 305/25

         PADOMES LĒMUMS
   (2012. gada 29. oktobris),
   ar ko ieceļ trīs Reģionu komitejas locekļus un divus locekļu aizstājējus no Apvienotās Karalistes
   (2012/675/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Apvienotās Karalistes valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma Lēmumus 2009/1014/ES (1) un 2010/29/ES (2), ar ko laikposmam no 2010. gada 26. janvāra līdz 2015. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Jonathan BELL kunga, Iain MALCOLM kunga un Irene OLDFATHER kundzes pilnvaru termiņa beigām ir atbrīvojušās trīs Reģionu komitejas locekļu vietas. Pēc Ted BROCKLEBANK kunga un Nicol STEPHEN kunga pilnvaru termiņa beigām ir atbrīvojušās divas Reģionu komitejas locekļu aizstājēju vietas,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 25. janvārim, Reģionu komitejā tiek iecelti:

               a)

               par locekļiem:

                           —

                              Patricia FERGUSON kundze MSP, Member of the Scottish Parliament,

                           —

                              Paul WATSON kungs, Councillor,

                           —

                              Trevor CUMMINGS kungs, Councillor;

                     un

               b)

               par locekļu aizstājējiem:

                           —

                              Jim HUME kungs MSP, Member of the Scottish Parliament,

                           —

                              Jamie McGRIGOR kungs MSP, Member of the Scottish Parliament.

         2. pants
   Šis lēmums stājas spēkā tā pieņemšanas dienā.

      Luksemburgā, 2012. gada 29. oktobrī

            Padomes vārdā –

            priekšsēdētājs

         E. FLOURENTZOU

      (1)  OV L 348, 29.12.2009., 22. lpp.

      (2)  OV L 12, 19.1.2010., 11. lpp.


title: Padomes Lēmums (KĀDP) 2016/608 (2016. gada 18. aprīlis) par dažu palestīniešu pagaidu uzņemšanu Eiropas Savienības dalībvalstīs

text:
               20.4.2016

               LV

               Eiropas Savienības Oficiālais Vēstnesis

               L 104/18

         PADOMES LĒMUMS (KĀDP) 2016/608
   (2016. gada 18. aprīlis)
   par dažu palestīniešu pagaidu uzņemšanu Eiropas Savienības dalībvalstīs
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu un 31. panta 1. punktu,
   tā kā:

               (1)

               Padome 2015. gada 5. martā pieņēma Lēmumu (KĀDP) 2015/363 (1) par dažu palestīniešu pagaidu uzņemšanu Eiropas Savienības dalībvalstīs, ar ko paredzēja vēl uz 24 mēnešiem pagarināt derīguma termiņu viņu ieceļošanas un uzturēšanās atļaujām to dalībvalstu teritorijā, kuras minētas Kopējā nostājā 2002/400/KĀDP (2).

               (2)

               Pamatojoties uz izvērtējumu par Kopējās nostājas 2002/400/KĀDP piemērošanu, Padome uzskata, ka ir lietderīgi minēto atļauju derīguma termiņu pagarināt vēl uz 24 mēnešiem,

         IR PIEŅĒMUSI ŠO LĒMUMU.
   1. pants
   Kopējās nostājas 2002/400/KĀDP 2. pantā minētās dalībvalstis vēl uz 24 mēnešu laikposmu, kas sākas 2016. gada 31. janvārī, pagarina derīguma termiņu ieceļošanas un uzturēšanās atļaujām, ko šīs dalībvalstis piešķīrušas, ievērojot kopējās nostājas 3. pantu.
   2. pants
   Šis lēmums stājas spēkā tā pieņemšanas dienā.

      Luksemburgā, 2016. gada 18. aprīlī

            Padomes vārdā –

            priekšsēdētāja

         F. MOGHERINI

      (1)  Padomes Lēmums (KĀDP) 2015/363 (2015. gada 5. marts) par dažu palestīniešu pagaidu uzņemšanu Eiropas Savienības dalībvalstīs (OV L 62, 6.3.2015., 24. lpp.).

      (2)  Padomes Kopējā nostāja 2002/400/KĀDP (2002. gada 21. maijs) par dažu palestīniešu pagaidu uzņemšanu Eiropas Savienības dalībvalstīs (OV L 138, 28.5.2002., 33. lpp.).